title: Ruotsinsalmen toinen meritaistelu

text: Taistelu- ja kuljetusosastot olivat pian sekaisin keskenään, eivätkä käskyt tavoittaneet enää niitä tarvitsevia. Paikoillaan sinnittelevät kaleerit jäivät suojattomiksi sivustahyökkäyksille. Niitä puolustivat enää vain luutnantti Freyerin uiva patteri muutaman tykkiveneen ohella. Törning aloitti voimakkaan hyökkäyksen kreivi de Littan kaleereita vastaan. Ne jotka pääsivät irrottautumaan sotkusta irrottautuivat.


title: Ruotsinsalmen toinen meritaistelu

text: Hyökkäys oli pysähtynyt ja myrskytuuli painoi venäläisiä takaisinpäin. Vain fregatit olivat jäljellä jatkamassa taistelua. Välttääkseen tykkitulitettuna uppoamisen shebekki Proserphinan ja Dianan tavoin fregatti Mariia katkaisi ankkuritouvit ja lähti pyrkimään Haminaan suuntaan. Mariia joutui keskelle ruotsalaisten raskainta ja armottominta tykkitulta, joka tähän asti oli ollut suhteellisen tehotonta: matka venäläisiin nähden oli pitkä. Kuoppainen meri keikutti aluksia, eikä kimmokeammuntakaan onnistunut näissä olosuhteissa. Mutta nyt ruotsalaiset tulittivat minkä ehtivät, ja lopulta fregatti Mariia ajautui monen kohtalotoverinsa seuraksi Lehmäsaaren rantaan ja sytytettiin palamaan. Hengissä oleva miehistö pelastui. Ainoa ruotsalaisten iso alustappio oli udenma-luokan saaristolaisfregatti Gamla, joka syttyi palamaan omien tykkien suuliekeistä.


title: Ruotsinsalmen toinen meritaistelu

text: Iltapäivällä ruotsalaiset olivat jo selvästi niskan päällä. Venäläiset oli vallannut pakokauhu ja Törning pääsi päävoiman kimppuun melkein vastarinnatta. Taistelua kesti seitsemään asti, jolloin Nassau-Siegen tunnusti tappionsa ja siirsi komentovastuun alaiselleen eversti Silversille. Prinssi hyppäsi ohi kiitävään kaleeriin ja onnistui välttämään ruotsalaiset, jotka olivat aikeissa "entrata" lippulaivan fregatti Jekaterinan eli tulla sen rinnalle ja nousta kannelle.


title: Ruotsinsalmen toinen meritaistelu

text: Iltayöstä taistelut vaimenivat, mutta heräsivät heti heinäkuun 10. aamuyöstä kun komentaja Silvers yritti irtautumista. Pelastaakseen fregatit hän käski kaleereriosastoa palaamaan ja auttaman alusten kääntämisessä myötätuuleen tai ottamaan alukset edes hinaukseen. Käskyjä ei toteltu. Everstiluutnantti Törning ei aikaillut, vaan souti hämärässä ylivoimaisen vihollisen viereen vaatien tätä antautumaan. Silversille jäi tehtäväksi ratkaista aloittaako kuningas pommituksen uudelleen, vai laskeeko hän komentajanlippunsa. Aikansa odoteltuaan tulitus kiihtyikin rajummaksi kuin koskaan taistelun aikana ja piiritetyt fregatit antautuivat yksi toisensa jälkeen, mutta eivät ennen kuin venäläiset olivat menettäneet entisten lisäksi vielä kaksi suurinta kaleeriaan. Antautuneiden joukossa oli myös hämmema Uden, jonka suuresti harventunut suomalainen soutumiehistö pääsi vihdoin omiensa joukkoon.


title: Ruotsinsalmen toinen meritaistelu

text: Kello seitsemän aikaan illalla kaikki pinnalla pysyneet vihollisen alukset oli vallattu tai pakotettu laskemaan lippunsa. Kun sumu hälveni, jatkettiin pakenevien pienten alusten takaa-ajoa.


title: Ruotsinsalmen toinen meritaistelu

text: Taistelu päättyi Carl Olof Cronstedtin johdolla Ruotsin laivaston ylivoimaiseen ja Ruotsin historian suurimpaan merivoittoon. Taistelussa ratkaisevassa asemassa olivat Fredrik Henrik af Chapmanin 1760-1780 kehittämät kevyet tykkiveneet eli saaristolaivasto.


title: Ruotsinsalmen toinen meritaistelu

text: Voiton ansiosta Ruotsi sai paremmat lähtökohdat Värälän rauhanneuvotteluihin. Taistelun jälkeen venäläiset alkoivat rakentaa strategisesti tärkeälle Kymijoen suulle Ruotsinsalmen–Kyminlinnan kaksoislinnoitusta, ja varsinkin Kotkansaarelle kasvoi asutusta. Ruotsinsalmen linnoituskaupungin paikalle kehittyi myöhemmin Kotkan kaupungin keskusta.


title: Ruotsinsalmen toinen meritaistelu

text: Taistelun vuosipäivää 9. heinäkuuta vietetään Suomen merivoimien vuosipäivänä.


title: Kaansa

text: Kaansa on nigeriläis-kongolainen kieli, jota puhutaan Burkina Fasossa. Sillä on noin 6 000 äidinkielistä puhujaa (1990). Kieli jakautuu kahteen tärkeämpään murteeseen. Kaikki kielen puhujat osaavat puhua myös julaa.


title: Paul Elvstrøm

text: Paul Bert Elvstrøm (25. helmikuuta 1928 Hellerup – 7. joulukuuta 2016) oli tanskalainen kilpapurjehtija. Hän on yksi kuudesta urheilijasta, joka on voittanut henkilökohtaisen olympiakultamitalin neljissä perättäisissä kisoissa. Elvstrøm osallistui kahdeksiin olympialaisiin ja oli yksi neljästä urheilijasta, joiden olympiaura kesti yli 40 vuotta. Lisäksi hän voitti 12 maailmanmestaruutta seitsemässä eri purjehdusluokassa.


title: Paul Elvstrøm

text: Paul Elvstrøm syntyi Hellerupissa vuonna 1928. Hänen isänsä Hugo Elvstrøm oli merikapteeni ja äitinsä Birtha Christensen toimittaja. Äiti jäi yksinhuoltajaksi, kun Hugo Elvstrøm kuoli Paulin ollessa 8-vuotias.


title: Paul Elvstrøm

text: Paul Elvstrøm harrasti nuorena tennistä ja jalkapalloa, mutta purjehduksesta tuli hänen suurin kiinnostuksen kohteensa. Hän liittyi 12-vuotiaana Hellerupin purjehdusseuran nuorten ryhmään ja alkoi heti myös kilpailla.


title: Paul Elvstrøm

text: Elvstrøm oli muurarin oppipoikana, kun hän alkoi harjoitella Lontoon vuoden 1948 olympialaisia varten. Hän ei päässyt kuitenkaan harjoittelemaan Firefly-jollalla vaan joutui käyttämään brittiläistä National 12 -luokan alusta, jossa oli joitain samankaltaisuuksia Firefly-luokan alukseen. Huolimatta kansainvälisen kokemuksen puutteesta Elvstrøm voitti Lontoossa olympiakultaa. Hän oli viiden lähdön jälkeen kahdeksantena 800 pistettä johtajaa jäljessä, mutta voitti kaksi viimeistä lähtöä ja nousi kilpailun voittajaksi.


title: Paul Elvstrøm

text:
Elvstrøm aloitti poikkeuksellisesti heti Lontoon kilpailujen jälkeen harjoittelun Helsingin olympialaisia varten. Hän ei ollut yhtä isokokoinen kuin isoimmat kilpailijansa, joten hänellä ei ollut tarpeeksi massaa finnjollan ohjaamiseen. Elvstrøm kehitti avukseen tekniikan, jossa hän roikkui köysien varassa aluksen laidalla. Elvstrøm uusikin kultamitalisuorituksensa Helsinfissä finnjollalla. Elvstrøm voitti kultaa peräti 3 000 pisteen erolla seuraavaan. Melbournessa 1956 hän voitti kolmannen kultamitalinsa selvästi, sillä hän voitti neljä viimeistä lähtöä.
Elvstrøm osallistui 1956 ensimmäisen kerran maailmanmestaruuskilpailuihin ja voitti finnjollissa hopeaa. Seuraavana vuonna hän voitti 505-luokan maailmanmestaruuden ja sijoittui hopealle Star-luokan kisoissa. Elvstrøm voitti 1958 sekä 505:ten että finnjollien maailmanmestaruuden ja vuonna 1959 finnjollien sekä viklojen maailmanmestaruuden. Hänen neljäs olympiakultamitalinsa tuli Roomasta 1960. Hän voitti seitsemästä lähdöstä neljä ja oli huonoimmillaankin viides. Elvstrømistä tuli näin ensimmäinen neljissä perättäisissä olympialaisissa henkilökohtaisen lajin kultaa voittanut urheilija. Myöhemmin samaan ovat pystyneet Al Oerter, Carl Lewis, Ben Ainslie, Michael Phelps ja Kaori Ichō.


title: Paul Elvstrøm

text: Maailmanmestaruustasolla Elvstrøm voitti 1962 Flying Dutchmen -luokan ja vuosina 1966 ja 1967 5.5m- ja Star-luokat. Elvstrøm purjehti viidennet olympialaisensa Méxicossa 1968 ja sijoittui neljänneksi Star-luokassa. Hän voitti Soling-luokan maailmanmestaruuden 1969. Samana vuonna hän sijoittui finnjollien kisoissa 12:nneksi. Kuudensissa olympialaisissaan Münchenissä 1972 Elvstrøm oli Soling-luokan 13. Hän kärsi kisojen aikana kilpailustressin ja purjehdusyrityksensä vaikeuksien takia hermoromahduksen.


title: Paul Elvstrøm

text: Elvstrøm voitti uransa viimeisen ja 12:nnen maailmanmestaruutensa vuonna 1974 Soling-luokassa. Seitsemännet olympialaisensa hän kävi Los Angelesissa 1984. Niissä hän osallistui tyttärensä Trinen kanssa Tornado-katamaraaniluokkaan. He sijoittuivat neljänneksi. Elvstrøm voitti 1985 Tornadon maailmanmestaruuspronssia. Paul ja Trine Elvstrøm kisasivat vielä Soulissa 1988. Kisat olivat Elvstrømin kahdeksannet olympialaiset, ja hän nousi jakamaan olympiaennätystä Raimondo ja Piero D’Inzeon kanssa. Ennätyksen rikkoi Hubert Raudaschl, jolle vuoden 1996 kisat olivat yhdeksännet.


title: Paul Elvstrøm

text: Elvstrøm valittiin vuonna 1996 vuosisadan tanskalaisurheilijaksi.


title: Paul Elvstrøm

text: Elvstrømin vaikutus purjehdukseen oli hänen kilpauraansa laajempi. Hän perusti 1954 Elvström Dinghy Sails -nimisen yrityksen. Sen tuoma taloudellinen varmuus auttoi Elvstrøm kehittelemään purjehdukseen liittyviä ideoitaan. Elvstrøm suunnitteli muun muassa äyskärin ja pelastusliivin. Lisäksi hän suunniteli uusia alustyyppejä, muun muassa trapezjollan.


title: Paul Elvstrøm

text: Elvstrøm joutui myymään osan yrityksestään ja lopettamaan osan sen toiminnasta vuoden 1973 öljykriisin ja ylioptimistisen budjetin takia. Yrityksen nimi muutettiin samalla Elvström Sailsiksi.


title: Paul Elvstrøm

text: Elvstrøm kirjoitti useita teoksia purjehduksesta. Teoksia on käännetty usealla kielelle. Erityisesti sääntöjä ja tekniikoita käsittelevät kirjat ovat olleet suosittuja, ja ne ovat muodostuneet kilpapurjehduksen keskeisimmiksi teoksiksi.


title: Paul Elvstrøm

text: Elvstrøm oli naimisissa Anne Amsinckin kanssa. He olivat naimisissa vuodesta 1951 Annen kuolemaan 2011 saakka. He saivat neljä lasta. Paul Elvstrøm kärsi itse viimeisien vuosiensa aikana Parkinsonin taudista.


title: Saudi-Arabian kuningas

text: Saudi-Arabian kuningas on Saudi-Arabian virallinen valtionpäämies eli monarkki. Ibn Sa’ud (1880–1953) yhdisti vuonna 1932 Najdin ja Hijazin, otti 1926 arvonimen Hijazin kuningas ja britit tunnustivat hänet Saudi-Arabian kuninkaaksi 1932. Valta Saudi-Arabiassa periytyy Saudien hallitsijasuvussa, ja kaikki Ibn Sa’udia seuranneet kuninkaat ovat olleet hänen jälkeläisiään.


title: Oikeinkirjoituksen tarkistin

text: Tietotekniikassa oikeinkirjoituksen tarkistin (joka tunnetaan myös nimillä oikeinkirjoituksen tarkistus, korjausluku, oikaisuluku tai oikoluku) on tietokoneohjelma tai ohjelman toiminto, joka tarkistaa dokumentin sanojen oikeinkirjoituksen. Oikeinkirjoituksen tarkistin voi olla erillinen tekstejä käsittelevä sovellus. Yleensä tarkistin on kuitenkin osa laajempaa sovellusta, esimerkiksi tekstinkäsittelyohjelmaa tai sähköpostiohjelmaa.


title: Oikeinkirjoituksen tarkistin

text: Oikeinkirjoituksen tarkistin toimii vertaamalla kutakin syötesanaa sanastoon. Jos sanaa ei löydy sanastosta, tarkistin merkitsee sen virheelliseksi ja voi ehdottaa korjauksia. Yksinkertainen korjausehdotusalgoritmi voi etsiä sanastosta syötesanaa muistuttavia sanoja editointietäisyyden perusteella.


title: Oikeinkirjoituksen tarkistin

text: Oikeinkirjoituksen tarkistin voi toimia kirjoituksen aikana ja ilmoittaa käyttäjälle virheestä esimerkiksi alleviivaamalla virheellisen sanan. Se voi myös tarkistaa käyttäjän pyynnöstä kokonaisen dokumentin tai sähköpostiviestin. Tekstinkäsittelyohjelmat tarjoavat yleensä molemmat vaihtoehdot.


title: Oikeinkirjoituksen tarkistin

text: Oikeinkirjoituksen tarkistimen sanasto on väistämättä aina epätäydellinen varsinkin erisnimien ja lyhenteiden osalta. Useimmissa tarkistimissa käyttäjä voi lisätä uusia sanoja sanastoon. Joihinkin tarkistimiin on saatavana myös eri alojen erikoissanastoja.


title: Oikeinkirjoituksen tarkistin

text: Isoloivissa kielissä eli kielissä, joissa sanat eivät taivu sekä sellaisissa muissa kielissä (esimerkiksi englannin), joissa sanat taipuvat, mutta taivutus on hyvin yksinkertaista ja vähäistä, tarkistimen sanasto voi olla yksinkertaisimmillaan pelkkä sanalista, mutta agglutinoivissa kielissä kuten suomessa, oikeinkirjoituksen tarkistimen täytyy sisältää tietoa kielen morfologiasta. Suomen kielessä oikeinkirjoituksen tarkistimen täytyy tuntea esimerkiksi sija- ja persoonapäätteet sekä astevaihtelu. Yleispätevä sanaston toteutus voi perustua esimerkiksi äärellisiin automaatteihin.


title: Oikeinkirjoituksen tarkistin

text: Taivutustakin isompi haaste ovat yhdyssanat. Suomen kielen yhdyssananmuodostus on varsin vapaata, mutta kaikki yhdyssanat eivät ole semanttisesti järkeviä. Koska oikeinkirjoituksen tarkistimella ei ole yleensä tietoa semantiikasta, tarkistimen tekijä joutuu tasapainoilemaan vapaan ja rajoitetun yhdyssananmuodostuksen välillä. Liian vapaa toteutus voi hyväksyä ja ehdottaa outoja yhdyssanoja; liian rajoitettu toteutus puolestaan hylkää epätavalliset mutta kelvolliset yhdyssanat.


title: Oikeinkirjoituksen tarkistin

text: Kaupallisia suomen kielen oikeinkirjoituksen tarkistimia ovat kehittäneet muun muassa Lingsoft, Kielikone ja Lanser Data. Ilmaisia tarkistimia ovat muun muassa Soikko ja Voikko.


title: Korjausluku

text: Korjausluku eli oikaisuluku (puhekielessä "oikoluku") tarkoittaa tekstin kirjoitusvirheiden poistamista eli oikeinkirjoituksen ja kielen oikeellisuuden tarkastamista.


title: Korjausluku

text: Ennen tietokoneaikaa korjausluku tarkoitti ladotun tekstin vertaamista alkuperäiseen, käsin tai kirjoituskoneella tehtyyn käsikirjoitukseen ladontavirheiden korjaamiseksi. Nykyisin, kun erillistä käsikirjoitusta ei useimmiten enää ole, oikoluvulla tarkoitetaan lehden- tai kirjankustantajan tietokantaan tallennetun tekstin tarkistamista, jolloin siitä pyritään poistamaan sekä alkuperäisen kirjoittajan että myöhempien tekstin muokkaajien tekemät ja lehden toimitus- ja taittoprosessissa mahdollisesti syntyneet oikeinkirjoitukseen, kielioppiin ja typografiaan liittyvät virheet. Toimittajien velvollisuutena on nykyisin tarkastaa itse oman tekstinsä oikeellisuus, jolloin perinteistä korjauslukua tarvitaan pikemminkin ulkopuolelta tulevien tekstien, kuten mielipidekirjoitusten tarkistamiseen.


title: Korjausluku

text: Oikeinkirjoituksen tarkistin on tietokoneohjelman toiminto, joka tekee korjausluvun enemmän tai vähemmän automaattisesti.


title: Korjausluku

text: Korjauslukumerkit ovat esimerkiksi SFS-standardin mukainen tapa merkitä korrehtuuriin eli oikaisuvedokseen tarvittavat korjaukset.


title: Saudi-Arabian provinssit

text: Saudi-Arabia on jaettu kolmeentoista hallinnolliseen alueeseen, provinsseihin ("mintaqah").


title: Olli-Pekka Kallasvuo

text: Olli-Pekka Juhani Kallasvuo (s. 13. heinäkuuta 1953 Lavia) on Nokian entinen toimitusjohtaja ja Nokia Siemens Networksin entinen hallituksen puheenjohtaja. Kallasvuo aloitti Nokian toimitusjohtajana 1. kesäkuuta 2006 Jorma Ollilan jättäessä yhtiön operatiivisen johdon. Kallasvuon erottamisesta Nokian toimitusjohtajan tehtävistä ilmoitettiin 10. syyskuuta 2010. Hänen paikkansa toimitusjohtajana otti 21. syyskuuta 2010 kanadalainen Stephen Elop. Kallasvuo jatkoi erottamisensa jälkeen Nokia Siemens Networksin hallituksen puheenjohtajana syyskuulle 2011. Oikeustieteen kandidaatti, varatuomari Kallasvuo työskenteli Nokiassa vuodesta 1980 yhteensä lähes kolme vuosikymmentä.


title: Olli-Pekka Kallasvuo

text: Kallasvuo on syntynyt Satakunnan Laviassa, jossa isä Jouko Kallasvuo toimi apteekin proviisorina ja äiti Aino Kallasvuo (o.s. Andersson) opettajana. Olli-Pekka Kallasvuo kävi lukion Raahessa; hän oli käynyt koulua myös Porissa. Reaaliaineista kiinnostunut nuorukainen oli ehtinyt 1960-luvun lopulla toimia koulunsa teinikunnan puheenjohtajana ennen kuin toiminta politisoitui. Hän lähti Helsingin yliopistoon opiskelemaan oikeustiedettä. Opiskelijana hän vaikutti Pohjois-Pohjalaisessa Osakunnassa, esimerkiksi sen juristikerhossa, Kriminaaliklubissa. Olli-Pekka Kallasvuo oli ylioppilaskunnan edustajistovaaleissa ehdolla keskustan listoilta kuitenkaan tulematta valituksi. Kallasvuo valmistui oikeustieteen kandidaatiksi vuonna 1976.


title: Olli-Pekka Kallasvuo

text: Valmistuttuaan oikeustieteen kandidaatiksi vuonna 1976 Kallasvuo aloitti lakimiehen työt Suomen Yhdyspankissa. Varatuomarin arvon hän sai vuonna 1979.


title: Olli-Pekka Kallasvuo

text: Elokuussa 1980 Kallasvuo aloitti työt monialayhtiö Nokiassa. Hän toimi yhtiön lakimiehenä vuoteen 1987 asti, kunnes aloitti johtoryhmätyöskentelyn laki- ja rahoitusasioiden parissa Kari Kairamon alaisuudessa. Kallasvuo alkoi kehittää Jorma Ollilan kanssa Nokian strategiaa ja liiketoimintaa saaden yhä vaativampia tehtäviä. 1990-luvun alun laman vuosina hän kiersi Ollilan kanssa puhumassa rahoitusta kriisiin ajautuneelle yhtiölle. Vuodesta 1990 Kallasvuo on työskennellyt Nokiassa rahoitusjohtajana, Amerikan-toimintojen johtajana Dallasissa sekä Mobile Phones -liiketoimintaryhmän vetäjänä. Kallasvuo palaa Suomeen vuonna 1999 rahoitusjohtajaksi.


title: Olli-Pekka Kallasvuo

text: Nokian hallitus nimitti Kallasvuon yhtiön toimitusjohtajaksi 1. lokakuuta 2005. Kallasvuo aloitti toimitusjohtajana 1.6.2006. Toimitusjohtajaksi noustuaan Kallasvuo kertoi keskittyvänsä nimenomaan Yhdysvaltain-markkinoiden selättämiseen.


title: Olli-Pekka Kallasvuo

text: Nokian suunta Kallasvuon aikakaudella oli alaspäin. Neljässä vuodessa Nokian osuus Yhdysvaltain-markkinoista romahti viidenneksestä seitsemään prosenttiin. Arvioitiin, että Nokian Ovi-palvelu, kosketusnäytölliset älypuhelimet ja iPhonen haastaminen eivät onnistuneet Kallasvuon aikana. Samalla maailman sadan arvokkaimman brändin listalla Nokia romahti vuonna 2009 aiemmalta 13. sijaltaan 43:nneksi. Kehnoa sijoitusta selitettiin yhtiön huonolla asemalla varsinkin Yhdysvalloissa. Kallasvuon aikana yhtiön myös väitettiin myötävaikuttaneen Lex Nokiana tunnettuun lakimuutokseen, kun Helsingin Sanomat uutisoi Nokian uhanneen siirtää toimintansa Suomesta, mikäli uutta sähköisen viestinnän tietosuojalakia ei saada aikaiseksi.


title: Olli-Pekka Kallasvuo

text: Spekulaatiot Kallasvuon johtaja-asemasta voimistuivat ennen Nokian yhtiökokousta huhtikuun lopussa 2010. Vielä toukokuussa 2010 hallituksen puheenjohtaja Jorma Ollila vakuutti, että Nokian johdolla on yhtiön hallituksen tuki. Myöhemmin selvisi, että Ollila etsi jo uutta toimitusjohtajaa Nokialle. Wall Street Journal -lehti spekuloikin 20. heinäkuuta 2010, että Kallasvuo erotettaneen heinäkuussa 2010. Kallasvuo kommentoi häneen kohdistunutta erospekulointia, että ”(se) on saatava loppumaan tavalla tai toisella” ja että ”se ei ole hyväksi Nokialle”.


title: Olli-Pekka Kallasvuo

text: Huhut Kallasvuon vaihtamisesta jatkuivat ja 10. syyskuuta 2010 uutisoitiin, että Stephen Elop, joka vastasi Microsofttin yritysratkaisuista, korvaisi Kallasvuon 21. syyskuuta 2010 alkaen. Kallasvuo jätti paikkansa yhtiön hallituksessa välittömästi eroilmoituksen yhteydessä. Kolme päivää tämän jälkeen 13. syyskuuta 2010 erosi myös Anssi Vanjoki, joka oli ollut Jorma Ollilan oma ehdokas toimitusjohtajaksi. Kallasvuo kuitenkin jatkoi Nokia Siemens Networksin hallituksen osa-aikaisena puheenjohtajana runsaan vuoden lokakuulle 2011. Kallasvuolle maksettiin hänen johtajasopimukseensa perustuvana erorahana kaikkiaan 4,6 miljoonaa euroa. Kallasvuo ei osallistunut eroilmoituksen jälkeen Nokian päätapahtumana pidettyyn Nokia World -lehdistötapahtumaan syyskuussa 2010.


title: Olli-Pekka Kallasvuo

text: Jorma Ollila ja muu Nokian ylin johto olivat 1990-luvulta lähtien olleet Suomen parhaiten ansaitsevia palkansaajia. Vuonna 2005 Kallasvuon ansiotulot olivat noin 1 400 000 euroa, vuonna 2006 2 200 000 euroa ja vuonna 2008 4 300 000 euroa. Kallasvuon kokonaisansio oli vuonna 2008 kahdeksan miljoonaa euroa, josta peruspalkan osuus oli 1,2 miljoonaa euroa.


title: Olli-Pekka Kallasvuo

text: Nokian ulkopuolella Kallasvuo toimi muun muassa EMC Corporation, Fortumin, F-Securen ja Sampon sekä EK:n hallitus ja Tutkimus- ja innovaationeuvostossa.


title: Olli-Pekka Kallasvuo

text: Kallasvuo lahjoitti muiden talouselämän vaikuttajien kanssa vuoden 2010 loppupuolella 5 000 euroa Kokoomuksen vaalityöhön. Tammikuussa 2011 ilmoitettiin, että Kallasvuo on nimetty World Design Capital Helsinki 2012 -valtuuskunnan johtoon. Valtuuskunnan toimikausi jatkuu kevääseen 2013.


title: Olli-Pekka Kallasvuo

text: Kallasvuo erosi Nokia Siemens Networksin hallituksen puheenjohtajan paikalta syyskuussa 2011, koska ""--hänellä ei ole mahdollisuutta toimia roolissa päätoimisena."" Uudeksi NSN:n hallituksen päätoimiseksi puheenjohtaksi nimitettiin TDC:n ex-talousjohtajana toiminut Jesper Ovesen.


title: Olli-Pekka Kallasvuo

text: Helmikuussa 2011 Kallasvuon nimi tuli esiin kun rakennusyhtiö SRV:n hallituksen nimitys- ja palkitsemisvaliokunta päätti ehdottaa uutta hallituksen jäsentä maaliskuun 2011 yhtiökokoukselle. Tammikuussa 2012 Kallasvuota päätettiin ehdottaa TeliaSoneran hallituksen jäseneksi.


title: Olli-Pekka Kallasvuo

text: Kallasvuo valittiin lokakuussa 2015 FRV Evo Oy:n hallituksen puheenjohtajaksi.


title: Olli-Pekka Kallasvuo

text: Kallasvuo on naimisissa entisen Nokian juristi–ekonomin Ursula Raninin kanssa. Aikaisemmasta avioliitostaan Anita Kallasvuon kanssa hänellä on kaksi aikuista lasta.


title: Olli-Pekka Kallasvuo

text: Kallasvuo harrastaa golfia ja tennistä sekä poliittisen historian lukemista. Hän käy konserteissa tai taidenäyttelyissä. Kallasvuo kuuluu epäviralliseen Taidekerhon pojat -ryhmään. Kallasvuon raviharrastus on jäänyt vuosien saatossa taka-alalle, mutta Nokia-eron jälkeen hän on palannut harrastuksen pariin. Nimekkäin Kallasvuon omistamista hevosista on keväällä 2012 Suomen ennätyksen juossut tamma She Loves You.


title: Olli-Pekka Kallasvuo

text: Kallasvuo on saanut 31 000 euron sakot lievästä veropetoksesta jätettyään tullaamatta 11 000 euron arvosta sveitsiläisiä ostoksia vuonna 2004.


title: Asir

text: Asir on yksi Saudi-Arabian provinsseista (mintaqat) maan lounaisosassa. Sen pääkaupunki on Abha. Provinssin pinta-ala on 76 693 neliökilometriä ja asukasluku 1 913 392 (vuonna 2010).


title: Asir

text: Asirin kansallispuisto Saudi-Arabian ensimmäinen kansallispuisto, joka perustettiin vuonna 1978. Pinta-ala on 4 150 neliökilometriä. Alue ulottuu läheltä pääkaupunkia rannikolle Al-Shuqaydiin.


title: Asir

text: Alueella on Saudi-Arabian vaikuttavimmat maisemat ja eläimistö. Teräväpiirteiset Asirvuoret kohoavat 3 000 metrin korkeuteen kapealta, Punaiseenmereen rajoittuvalta Tihamahin rannikkotasangolta.


title: Asir

text: Asirissa on


title: Keltarauhashormoni

text: Keltarauhashormoni eli progesteroni on naissukupuolihormoni, jota erittyy keltarauhasesta ja istukasta. Se muokkaa estrogeenin myötävaikutuksella kohdun limakalvoa kuukautiskierron lopulla ja raskauden aikana sikiön kasvulle sopivaksi. Progesteronimolekyylissä on 21 hiiliatomia.


title: Keltarauhashormoni

text: Progesteronia kutsutaan luonnolliseksi progestiiniksi vastakohtana synteettisille progestiineille. Synteettisiä progestiineja käytetään ehkäisyvalmisteissa sekä menopaussin jälkeisessä hormonihoidossa. Synteettisiä progestiineja ovat noretisteroni, lynestrenoli, desogestreeli, gestodeeni, levonorgestreeli, norgestimaatti, syproteroniasetaatti ja medroksiprogesteroniasetaatti. Synteettiset progestiinit muistuttavat kemialliselta rakenteltaan jonkin verran keltarauhashormonia, mutta niiden ominaisuudet eivät vastaa täysin keltarauhashormonin ominaisuuksia.


title: Keltarauhashormoni

text: Muut kuukautiskierron hormonit:Raskausajan hormoni:


title: Janet Leigh

text: Janet Leigh (oikealta nimeltään Jeanette Helen Morrison; 6. heinäkuuta 1927 Merced, Kalifornia, Yhdysvallat – 3. lokakuuta 2004 Beverly Hills, Kalifornia, Yhdysvallat) oli yhdysvaltalainen Oscar-ehdokkaana ollut näyttelijä.


title: Janet Leigh

text: Hänet tunnetaan parhaiten roolistaan Alfred Hitchcockin kauhuelokuvassa "Psyko" (1960). Leigh’n muita tunnettuja elokuvia ovat "Kenen on kosto" (1948), "Pikku naisia" (1949), "Teräskannus" (1953), "Sisareni Eileen" (1955), "Pahan kosketus" (1958) ja "Mantshurian kandidaatti" (1962). Leigh’n tavaramerkkejä olivat aistillinen figuuri ja syvä, intohimoinen ääni.


title: Janet Leigh

text: Leigh oli naimisissa näyttelijä Tony Curtisin kanssa, ja yhdessä he saivat kaksi lasta, Kellyn ja Jamie Leen. Curtisin jälkeen hän avioitui pörssimeklari Robert Brandtin kanssa; avioliitto kesti Leigh’n kuolemaan saakka. Leigh kuoli 77-vuotiaana verisuonitulehdukseen kotonaan Beverly Hillsissä vuonna 2004.


title: Janet Leigh

text: Jeanette Helen Morrison syntyi Kalifornian Mercedissa 6. heinäkuuta vuonna 1927 Helen Lita (1909–?, omaa sukua Westergaard) ja vakuutusasiamiehenä ja kiinteistönvälittäjänä työskennelleen Frederick Robert Morrisonin (1907–1961) ainoaksi lapseksi. Jeanette kasvoi Kalifornian Stocktonissa. Helen-äidin vanhemmat olivat Tanskasta tulleita maahanmuuttajia.


title: Janet Leigh

text: Talvella vuonna 1945 entinen näyttelijä Norma Shearer "löysi" Leigh’n. Shearerin aviomies Irving Thalberg oli toiminut studiojätti Metro-Goldwyn-Mayerin ensimmäisenä tuotantopäällikkönä. Shearer näytti kykyjenetsijä ja agentti Lew Wassermanille valokuvan Leigh’stä, missä hän oli lomailemassa Sugar Bowlin hiihtokeskuksessa Kalifornian Nordenissa, missä Leigh’n vanhemmat työskentelivät. Shearer myöhemmin muisteli, että Leigh’n hymy ja kasvot olivat lumoavimmat, mitä hän oli nähnyt vuosiin ja hänestä oli tuntunut, että hänen täytyisi näyttää Leigh’n kasvoja jollekin studiolla. Leigh jätti yliopiston, kun Wasserman oli taannut hänelle sopimuksen MGM:llä, vaikka Leigh’llä ei ollut kokemusta näyttelemisestä. Leigh oli opiskellut yliopistossa musiikkia ja psykologiaa. Leigh opiskeli näyttelemistä draamaopettaja Lillian Burnsin ohjauksessa. Leigh allekirjoitti elokuvasopimuksen MGM:n kanssa vuonna 1946.


title: Janet Leigh

text:
Leigh teki elokuvadebyyttinsä ison budjetin elokuvassa "Ystävä vai vihollinen" vuonna 1947; elokuvassa Leigh näyttelee Van Johnsonin hahmon ihastettua. Kuvausten aikana Leigh’n nimi vaihdettiin ensimmäisen kerran Jeanette Reamesiksi, sitten Janet Leigh’ksi ja lopuksi takaisin hänen syntymänimeksi Jeanette Morrisoniksi, koska "Janet Leigh" muistutti liikaa Vivien Leigh’ä. Johnson ei kuitenkaan pitänyt tästä nimestä ja loppujen lopuksi nimi vaihdettiin takaisin Janet Leigh’ksi. Leigh oli alun perin jättänyt opiskelunsa elokuvauran takia, mutta ilmoittautui iltakouluun Etelä-Kalifornian yliopistoon vuonna 1947.
Välittömästi "Ystävä vai vihollinen" -elokuvan ensi-illan jälkeen Leigh sai roolin draamaelokuvasta "Talven henkäys" kesällä 1947, jossa hänen vastanäyttelijöinään ovat Walter Pidgeon ja Deborah Kerr. "Ystävä vai vihollinen" -elokuvan taloudellisen menestyksen johdosta Leigh ja Johnson kiinnitettiin heidän toiseen yhteistyöelokuvaan "The Life of Monty Stratton" elokuussa 1947. Elokuvaprojekti lopulta laitettiin jäihin ja julkaistiin vuonna 1949 nimellä "Miehen voitto", jossa Johnsonin ja Leigh’n korvasivat James Stewart ja June Allyson. Vuoden 1947 lopussa Leigh sai pääosan Lassie-elokuvaan "Lassie voittaa pelon", joka sai ensi-iltansa vuonna 1948. "Lassien" jälkeen Leigh näytteli musikaalikomediassa "Laulan ja nauran" ja film noir -draamassa "Kenen on kosto". Vuoden 1948 lopussa Leigh’ä kutsuttiin jo "Hollywoodin glamour-tyttö numero yhdeksi", vaikka Leigh tunnettiin kohteliaasta, anteliaasta ja maanläheisestä persoonastaan.


title: Janet Leigh

text: Vuonna 1949 Leigh näytteli June Allysonin, Peter Lawfordin, Margaret O'Brienin ja Elizabeth Taylorin kanssa vuoden 1949 "Pikku naisia" -filmatisoinnissa, joka kuvattiin Technicolor-menetelmällä. "Pikku naisia" -elokuva oli Leighin läpimurto.


title: Janet Leigh

text: Leigh teki 1950-luvulla monia erilaisia elokuvia, joista huomattavin on nimirooli musikaalikomediassa "Sisareni Eileen" (1955), jossa hänen vastanäyttelijöinään ovat Jack Lemmon, Betty Garrett ja Dick York. Leigh oli ottanut MGM:llä laulutunteja rooliaan varten. Leigh osoittautui monipuoliseksi näyttelijäksi; hän näytteli baseball-komediasta "Enkeleitä takapesällä" (1951) aina jännittyneeseen westerniin "Teräskannus" (1953). Vuonna 1954 Leigh näytteli sivuosaa Dean Martinin ja Jerry Lewisin komediassa "Toivoton tapaus". Myöhemmin Leigh näytteli Jerry Lewisin kanssa vielä "Hurmuri-Jerry" -elokuvassa vuonna 1966. Leigh näytteli myös kolmannen aviomiehensä Tony Curtisin kanssa viidessä elokuvassa: "Houdini – kahleitten kuningas" (1953), "Mustan kilven ritari" (1954), "Viikingit" (1958), "Täydellinen loma" (1958) ja "Kuka oli se nainen?" (1960).


title: Janet Leigh

text: 1950-luvun loppua kohden Leigh alkoi ottaa monimutkaisempia rooleja. Vuonna 1958 Leigh näytteli naispääosaa Orson Wellesin film noir -klassikossa "Pahan kosketus" (1958). "Pahan kosketus" -elokuvassa Leigh näyttelee Susan "Susie" Vargasia, joka on ärhäkkä seksuaalisesti latautunut hahmo; Susan Vargasin rooli korvasi ominaisuuksillaan Leigh’n viattoman valkokangaspersoonan.


title: Janet Leigh

text: Leigh’n tunnetuin roolisuoritus on Marion Crane Alfred Hitchcockin jännitys- ja kauhuelokuvaklassikossa "Psyko" vuodelta 1960. "Psyko" sai ilmestyessään sekalaisia arvosteluja, mutta nykyään "Psyko" nauttii kriitikoiden suuresta suosiosta. "Psyko" menestyi ilmestymisvuonnaan taloudellisesti erinomaisesti. Elokuva oli vuoden 1960 menestyneimpiä elokuvia ja sai neljä Oscar-ehdokkuutta. Nykyään "Psyko" on elokuvahistorian suurimpia kauhuelokuvaklassikoita ja American Film Institute on valinnut sen kaikkien aikojen jännittävimmäksi elokuvaksi. "Psyko" on erityisen kuuluisa suihkukohtauksesta, jossa Leigh’n näyttelemä Marion Crane murhataan. Suihkukohtausta pidetään yhtenä elokuvahistorian vaikuttavimpana ja mestarillisimpana kohtauksena Bernard Herrmannin säveltämän vihlovan jousiteeman ansiosta. Leigh voitti roolisuorituksestaan parhaan naissivuosan Golden Globen. Lisäksi hän oli ehdokkaana parhaan naissivuosan Oscar-palkintoon, joka jäi hänen ainoaksi.


title: Janet Leigh

text: 1960-luvulla Leigh näytteli monia naispääosia. Näitä elokuvia ovat muun muassa "Mantshurian kandidaatti" (1962) Frank Sinatran kanssa, "Kaikkien tyttöjen sankari" (1963), joka perustuu menestyneeseen Broadway-show’hun ja "Helvetissä tavataan, kultaseni" (1966). Vuodesta 1964 alkaen Leigh alkoi tehdä vierailurooleja eri televisiosarjoihin.


title: Janet Leigh

text: 1970-luvulla Leigh työskenteli lähinnä television puolella tehden televisioelokuvia ja vierailurooleja televisiosarjoihin. Leigh näytteli muun muassa nimiroolin televisioelokuvassa "My Wives Jane" (1971) ja sivuosan televisioelokuvassa "Elämän ja kuoleman kellopeli" (1977).


title: Janet Leigh

text: Vuonna 1975 Leigh näytteli eläköitynyttä Hollywood-laulaja ja -tanssija Grace Wheeler Willisiä Peter Falkin tähdittämässä "Columbon" jaksossa "Sammunut tähti". Jaksossa nähdään Leigh’stä materiaalia vuoden 1953 elokuvasta "Kaksi sydäntä tahdissa". Leigh on tehnyt myös kahden jakson vierailuroolin "Napoleon Soloon" vuonna 1966. Myöhempiä televisiovierailuja ovat muun muassa "Lemmenlaivan" kahteen jaksoon vuosina 1978 ja 1985 ja "Murhasta tuli totta" -rikossarjan jaksoon "Doom with a View" vuonna 1987.


title: Janet Leigh

text: Vuonna 1975 Leigh näytteli naispääosaa Angela Forresterina komedianäytelmässä "Murder Among Friends" Broadwaylla. Näytelmää esitettiin Biltmore Theatressa 17:n näytöksen ajan. Näytelmä oli saanut ensi-iltansa 28. joulukuuta 1975 ja se suljettiin 10. tammikuuta 1976.


title: Janet Leigh

text: 1980-luvulta alkaen Leigh teki vain satunnaisesti elokuvarooleja ja vierailurooleja televisiosarjoihin. Myöhemmällä iällä Leigh esiintyi tyttärensä Jamie Leen tähdittämissä kauhuelokuvissa "Usva" (1980) ja "Halloween H20" (1998).


title: Janet Leigh

text: Leigh työskenteli myös kirjailijana. Hän kirjoitti neljä kirjaa, joista ensimmäinen oli muistelmat "There Really Was a Hollywood" (1984). "There Really Was a Hollywood" pääsi "New York Timesin" bestseller-listalle. Muistelmia seurasivat romaanit "House of Destiny" (1995) ja "The Dream Factory" (2002) sekä faktaan pohjautuva "" (1995), joka kertoo "Psykon" kuvauksista.


title: Janet Leigh

text: Vuonna 1995 "Empire"-aikakauslehti valitsi Leigh’n kaikkien aikojen sadan parhaimman näyttelijän joukkoon. Leigh on myös päässyt "Empiren" kaikkien aikojen seksikkäimpien näyttelijöiden listalle. Toukokuussa vuonna 2004 "Total Film" -lehti valitsi Leigh’n näyttelemän Marion Cranen kuoleman "Psykon" suihkukohtauksessa elokuvahistorian parhaimmaksi kuolemaksi.


title: Janet Leigh

text: 15-vuotiaana (esitti olevansa 18-vuotias) Leigh meni vihille 18-vuotiaan John Kenneth Carlislen (1924–1985) kanssa Nevadan Renossa 21. elokuuta vuonna 1942. Avioliitto mitätöitiin neljä kuukautta myöhemmin 28. joulukuuta. Leigh meni toisen kerran vihille 18-vuotiaana muusikko Stanley Harold Reamesin (1923–1985) kanssa 5. lokakuuta vuonna 1945, mutta he erosivat neljä vuotta myöhemmin 7. syyskuuta 1949.


title: Janet Leigh

text: Leigh meni naimisiin kolmannen kerran näyttelijä Tony Curtisin (1925–2010) kanssa 4. kesäkuuta vuonna 1951 Connecticutin Greenwichissä; avioliitto oli Curtisin ensimmäinen. He olivat tavanneet vuonna 1950 eräissä juhlissa. He saivat kaksi lasta, tyttäret Kellyn (s. 17. kesäkuuta 1956) ja Jamie Leen (s. 22. marraskuuta 1958), joista molemmista tuli myöhemmin näyttelijöitä vanhempiensa tapaan. Ennen tyttäriä Leigh oli saanut keskenmenon vuonna 1954. Avioliitto alkoi horjua, kun Leigh oli löytänyt Curtisin kannabiskätkön. Leigh oli käskenyt Curtisia hävittämään sen lapsien takia. Curtis oli myös myöntänyt, että oli pettänyt Leigh’ä monesti heidän avioliittonsa aikana. Leigh ja Curtis erosivat 14. syyskuuta vuonna 1962 yhdentoista aviovuoden jälkeen. Heti seuraavana päivänä 15. syyskuuta 1962 Leigh meni neljännen ja viimeisen kerran naimisiin pörssivälittäjä Robert Jay Brandtin (1927–2009) kanssa Las Vegasissa. Heidän 42-vuotinen avioliittonsa kesti aina Leighin kuolemaan 2004 asti.


title: Janet Leigh

text: Leigh nimitettiin kunniatohtoriksi taiteen alalla Pacificin yliopistossa Stocktonissa Kaliforniassa 14. toukokuuta vuonna 2004.


title: Janet Leigh

text: Leigh oli demokraatti. Hän esiintyi Tony Curtisin kanssa vuoden 1960 Democratic National Conventionissa.


title: Janet Leigh

text: Janet Leigh kuoli nukkuessaan 77-vuotiaana kotonaan tyttärien Kellyn ja Jamie Leen ja Robertin ympäröimänä Kalifornian Beverly Hillsissä sunnuntaina 3. lokakuuta vuonna 2004 kärsittyään sydäninfarktista. Hänen kuolinsyyksi ilmoitettiin vaskuliitti, joka on eräänlainen verisuonitulehdus. Leigh oli kärsinyt verisuonitulehduksesta vuoden verran. Kuolemansa aikaan Leigh kärsi kroonisesta neuropaattisesta kivusta, joka aiheutti Leighin oikeaan käteen kuolion. Leigh tuhkattiin ja hänen tuhkansa haudattiin Westwood Village Memorial Parkin hautausmaalle Los Angelesin Westwoodin kaupunginosaan. Robert Brandt haudattiin vaimonsa viereen kuoltuaan viisi vuotta myöhemmin 82-vuotiaana.


title: Janet Leigh

text: Janet Leigh sai 8. helmikuuta vuonna 1960 elokuvaurastaan tähden Hollywood Walk of Famelle Hollywoodiin osoitteeseen 1777 Vine Street.


title: Janet Leigh

text: Vuonna 2006 Kalifornian Stockton uudelleennimesi ja omisti keskustan elokuvateatterin ja aukion Leigh’n kunniaksi; aukio ja elokuvateatteri saivat nimen Janet Leigh Plaza. Kesäkuussa vuonna 2010 Pacificin yliopiston kampuksen alueella sijaitseva elokuvateatteri Pacific Theatre uudelleennimettiin Janet Leigh Theatreksi.


title: Biskajanlahti

text: Biskajanlahti ( tai yleisemmin "Mar Cantábrico", , ) on Espanjaan ja Ranskaan rajoittuva vesialue pohjoisella Atlantilla. Suuri osa lahdesta on mannerjalustan päällä olevaa matalikkoa, mutta keskiosissa syvyys on suurimmillaan jopa 5 000 metriä. Alue tunnetaan kovasta merenkäynnistään.


title: Biskajanlahti

text: Autolautat Portsmouthista Bilbaoon ja Plymouthista Santanderiin tarjoavat yhden parhaista mahdollisuuksista nähdä valaita Euroopan vesillä.


title: Zeigarnik-efekti

text: Zeigarnik-efekti on havainto siitä, että ihmiset muistavat kesken jääneet asiat paremmin kuin valmiiksi saatetut. Venäläinen psykologi Bluma Zeigarnik tutki asiaa ensimmäisen kerran huomattuaan, että tarjoilijat muistivat tilaukset vain niin kauan kuin tilaus oli kesken.


title: Zeigarnik-efekti

text: Tämän pohjalta on ehdotettu, että opiskelijoiden kannattaa jättää tehtävä kesken pitäessään taukoa. Efektillä on myös yhteys "cliffhanger"-juonielementtiin, jossa tarina jätetään kesken juuri jännittävimmässä kohdassa.


title: Aleksanteri III (Bysantti)

text: Aleksanteri III (; noin 870 – 6. kesäkuuta 913) oli Bysantin keisari vuosina 912 – 913. Hän oli keisari Basileios I:n poika ja Leo VI:n veli. Aleksanterista oli tehty kanssahallitsija jo Leon hallituskauden aikana, mutta hänellä ei ollut todellisuudessa mitään valtaa. Kun Leo kuoli, oli hänen poikansa Konstantinos VII vielä alaikäinen ja Aleksanterista tuli uusi keisari. Aleksanteri kuoli samalla kun bulgaarit olivat aikeissa hyökätä valtakuntaan. Hän teki Konstantinoksesta perillisensä kuolinvuoteellaan.


title: Konstantinos VII

text: Konstantinos VII Porfyrogennitos ("purppurasyntynyt", 905 – 9. marraskuuta 959) oli Bysantin keisari vuosina 913–959. Hän oli Leo VI:n poika ja Aleksanteri III:n veljenpoika. Hänen lisänimensä tulee siitä, että hänen isänsä oli hallitseva keisari ja että hän oli syntynyt keisarillisen palatsin erityisessä purppurahuoneessa. Hänen äitinsä Zoe Karbonopsina ei tosin ollut naimisissa Leon kanssa Konstantinoksen syntyessä. He menivät naimisiin vasta Konstantinoksen syntymän jälkeen.


title: Konstantinos VII

text: Konstantinoksen noustessa valtaistuimelle hän oli 7-vuotias. Patriarkka Nikolaos I Mystikos toimi hallitsijana Konstantinoksen ollessa alaikäinen. Patriarkka joutui tekemään rauhansopimuksen bulgarien Simeon I:n kanssa. Tästä hyvästä keisarin äiti Zoe karkotti hänet Konstantinopolista. Zoe itse syrjäytettiin vuonna 919 ja tilalle astui Romanos I Lekapenos, joka pakotti Konstantinoksen naimisiin oman tyttärensä Helenan kanssa. Romanos piti valtaa itsellään vuoteen 944 asti, kunnes hänet syrjäytettiin ja Konstantinos sai lopulta vallan käsiinsä.


title: Konstantinos VII

text: Konstantinos yritti vallata takaisin Kreetan, mutta epäonnistui tässä yrityksessä kuten isänsä oli jo vuonna 911. Arabit saivat myös vallattua Bysantin alueita Italiassa, Syyriassa ja Armeniassa, mutta kuuluisa kenraali Johannes Tzimiskes sai itäiset alueet vallattua takaisin.


title: Konstantinos VII

text: Kun Konstantinos kuoli vuonna 959 seurasi hänen poikansa Romanos II häntä valtaistuimella.


title: Ryhmäajattelu

text: Ryhmäajattelu (engl. "Groupthinking") on psykologi Irving Janisin keksimä termi kuvaamaan prosessia, jonka kautta ryhmä tekee huonoja tai irrationaalisia päätöksiä. Termi "groupthink" on keksitty samassa hengessä kuin uudiskieli ("newspeak") George Orwellin teoksessa "Vuonna 1984".


title: Ryhmäajattelu

text: "Ryhmäajattelussa" jokainen ryhmän jäsen yrittää sopeuttaa mielipiteensä vastaamaan muun ryhmän ajattelua. Yleisesti tämä näyttää olevan järkevä lähestymistapa, mutta se saattaa myös johtaa tilanteeseen, jossa ryhmä päättää yhteisesti toimenpiteestä, josta jokainen yksilö olisi ilman ryhmää päättänyt toisin. Yksi kuuluisa esimerkki ryhmäajattelusta on Abilenen paradoksi, jossa perhe lähtee automatkalle, jolle kukaan ei haluaisi lähteä, mutta jokainen ajattelee muiden haluavan lähteä. Ryhmäajattelu syntyy helposti tilanteessa, jossa ryhmän jäsenet eivät jaksa selvittää päätöksen teon kannalta tärkeitä taustaolettamuksia. Ryhmäajattelu korostuu erityisesti kriisitilanteissa.


title: Romanos I

text: Romanos I Lekapenos (870–948) oli Bysantin keisari 919–944. Hän oli keisari Konstantinos VII:n (hallitsi 913–959) kanssahallitsija ja se, jolla oli todellinen valta.


title: Romanos I

text: Romanos toimi amiraalina Tonavalla, kun hän sai kuulla, että armeija oli kärsinyt tappion Anchialusin taistelussa. Romanos matkusti heti Konstantinopoliin ja syrjäytti keisarinna Zoe Karbonopsinan vuonna 918. Romanos julistettiin pian "basileopatoriksi" eli "keisarin isäksi" ja hän pakotti Konstantinoksen naimisiin oman tyttärensä Helenan kanssa. Pian Romanos julistautui myös Konstantinoksen kanssahallitsijaksi ja pukeutui itse purppuraan.


title: Romanos I

text: Romanoksen hallituskaudella ei tapahtunut merkittäviä mullistuksia ja se loppui, kun hänen kaksi poikaansa Stefan ja Konstantinos pakottivat isänsä menemään luostariin. Pojat julistivat tämän jälkeen Konstantinos VII:n ainoaksi keisariksi. Romanos kuoli vuonna 948.


title: GIOVE-A

text: GIOVE A, aiemmin GSTB-V2/A, on brittiläisen Surrey Satellite Technology-yhtiön (SSTL) kehittämä satelliitti. Se on toinen Galileo-navigaatiosatelliittijärjestelmän testisatelliteista. Satelliitin nimi on sekä lyhenne sanoista "Galileo In-Orbit Validation Element" että viittaus Galileo Galilein tekemään Jupiterin (italiaksi "Giove") tutkimukseen.


title: GIOVE-A

text: Satelliitin testaus ESAn ESTEC-keskuksessa Hollannissa alkoi 2. elokuuta 2005. Satelliitti laukaistiin Baikonurista Kazakstanissa 28. joulukuuta 2005.


title: GIOVE-A

text: Satelliitin avulla testataan eurooppalaisen järjestelmän tekniikkaa, mutta sen lento palvelee myös juridisia syitä. Kansainvälinen radiotaajuuksia jakava elin ITU nimittäin vaatii, että Galileo-järjestelmä lähettää avaruudesta signaalia varatulla taajuudella viimeistään vuoden 2006 lopussa. Muuten taajuusallokaatio vapautuu muuhun käyttöön.


title: GIOVE-A

text: GSTB-V2/A on kolmeakselistabiloitu piensatelliitti. Sen koko on 1,3 m × 1,8 m × 1,65 m. Sen massa on 600 kg. Se tuottaa useita satoja watteja sähkötehoa kahden 1,74 metriä pitkän aurinkopaneelin avulla. Satelliitin suunniteltu toiminta-aika on kaksi vuotta. Satelliitin hyötykuormaan kuuluvat teknisesti kriittiset elementit:


title: Romanos II

text: Romanos II Porfyrogennitos (; noin 939 – 15. maaliskuuta 963) oli Bysantin keisari vuosina 959 – 963. Hänen isänsä oli Konstantinos VII.


title: Romanos II

text: Romanoksen ollessa vielä lapsi pakotettiin hänet menemään naimisiin Italian kuninkaan Hugo I:n äpärätyttären Berthan kanssa. Koska Hugo kuoli vuonna 947 ja Bertha vuonna 949, pyysi Romanos isältään lupaa valita itselleen oma morsian. Romanoksen valinta sattui kievarinpitäjän tyttäreen, Anastasoon, josta tuli keisarinna Theofano. Tärkein tapahtuma Romanoksen hallituskaudella oli Kreetan takaisinvaltaus arabeilta kenraali Nikeforos Fokasin johdolla. Nikeforos Fokasista tuli myöhemmin Bysantin keisari Romanos II:n kuoltua vuonna 963. Yleisen uskomuksen mukaan Theofano tappoi Romanoksen myrkyllä.


title: Sebastian Coe

text: Sebastian Newbold Coe, Baron Coe (s. 29. syyskuuta 1956 Lontoo) on brittiläinen entinen yleisurheilija, keskimatkojen juoksija, olympiavoittaja ja konservatiivisen puolueen poliitikko. Coe voitti neljä olympiamitalia ja teki kahdeksan maailmanennätystä keskimatkan juoksuissa. Hän hallitsi kuuluisien brittiläisten Steve Ovettin ja Steve Cramin kanssa keskimatkojen juoksukilpailuja 1980-luvulla.


title: Sebastian Coe

text: Elokuussa 2015 Coe valittiin Kansainvälisen yleisurheiluliitto IAAF:n puheenjohtajaksi.


title: Sebastian Coe

text: Coe syntyi Länsi-Lontoossa, mutta varttui Sheffieldissä käyden Taptonin ja Abbeydale Grangen kouluja. Hän liittyi urheiluseura Hallemshire Harriensiin 12-vuotiaana, ja hänen päälajikseen vakiintui pian keskipitkien matkojen juoksu. Hänen valmentajanaan toimi isä Peter Coe. Coe voitti ensimmäisen merkittävän kilpailunsa 800 metrin juoksussa sisäratojen EM-kilpailuissa San Sebastiánissa, Espanjassa vuonna 1977.


title: Sebastian Coe

text: Coe juoksi ensimmäisen kerran Steve Ovettia vastaan maastojuoksukilpailussa vuonna 1972. Prahan EM-kilpailuissa 1978 Coe lähti 800 metrillä uhkarohkeaan vetoon jääden lopulta kolmanneksi Itä-Saksan Olaf Beyerin ja Ovettin ohitettua hänet. Vuonna 1979 Coe teki ensimmäisen maailmanennätyksensä 800 metrillä (1.42,33) ja myöhemmin maililla (3.48,95) Oslossa, Norjassa. Kuuluisin kilpailu Ovettin ja Coen välillä käytiin Moskovan olympialaisissa 1980. Molemmat juoksijat voittivat toistensa erikoismatkoilla olympiakultaa, Ovett 800 metrillä ja Coe 1 500 metrillä. 800 metrillä Coe aloitti tällä kertaa varovasti tarkkaillen, muttei pystynyt lopussa nousemaan Ovettin ohi ja jäi hopealle. 1 500 metrillä alkuvauhti oli hidas, mutta Itä-Saksan Jürgen Straub lähti puolen matkan jälkeen pitkään vetoon, jolla hän hyydytti kirikykyisen Ovettin voimat, mutta Coe pystyi kuitenkin lopussa kirimään voittoon.


title: Sebastian Coe

text: Coe paransi maailmanennätyksiä 800 metrillä ja 1 000 metrillä vuonna 1981. Hänen 800 metrin maailmanennätysaikansa 1.41,73 kesti elokuuhun 1997 asti, kunnes Wilson Kipketer rikkoi sen. Coe rikkoi myös mailin ME:n juoksemalla 3.48,53 Zürichissä. Ovett kuitenkin rikkoi ennätyksen Oslossa ajalla 3.48,40. Coe pystyi kuitenkin vastaamaan tähän ja rikkoi ennätyksen uudelleen juoksemalla 3.47,33 Brysselissä. Ateenan EM-kisoissa 1982 Coe otti hopeaa 800 metrillä.


title: Sebastian Coe

text: Los Angelesin olympialaisissa 1984 Coe saavutti hopeaa 800 metrillä Brasilian Joaquim Cruzin jälkeen ja kultaa 1 500 metrillä. Hän on ainoa miesurheilija, joka on voittanut tämän matkan kahdesti olympialaisissa. Stuttgartin EM-kisoissa 1986 Coe saavutti ensimmäisen 800 metrin arvokisavoittonsa, mutta jäi 1 500 metrillä hopealle Steve Cramin jälkeen. Samana vuonna hän teki kuitenkin 1 500 metrillä ennätyksensä 3.29,77 ja alitti näin neljäntenä miehenä 3.30 tällä matkalla.


title: Sebastian Coe

text: Coe on opiskellut taloutta ja sosiaalihistoriaa Loughborough’n yliopistossa. Hänestä tuli urheilu-uransa jälkeen Britannian parlamentin jäsen konservatiivipuolueen edustajana. Hän menetti paikkansa vuoden 1997 vaaleissa. Coe sai paronin arvonimen vuonna 2000.


title: Sebastian Coe

text: Coe on ollut IAAF:n hallituksen jäsen vuodesta 2003 ja toiminut IAAF:n varapuheenjohtajistossa. 19. elokuuta 2015 Coe valittiin nelivuotiskaudelle IAAF:n puheenjohtajaksi. Hän voitti äänestyksessä Sergei Bubkan äänin 115–92. Hän astui virkaan 31. elokuuta 2015.


title: Sebastian Coe

text: Coe oli merkittävässä osassa Lontoon saadessa 2012 kesäolympialaisten järjestämisen. Hän oli Lontoon kisojen järjestelytoimikunnan puheenjohtaja.


title: Kanakanabu

text: Kanakanabu on Taiwanilla puhuttava austronesialainen kieli. Se on uhanalainen ja sillä on jäljellä noin 6-8 puhujaa Taiwanin keskiosissa (2000). Kanakanabun lähin sukulaiskieli on saaroa.


title: Saaroa

text: Saaroa on Taiwanilla puhuttava austronesialainen kieli. Sillä on noin kaksitoista äidinkielistä puhujaa (2012). Kaikki puhujat ovat aikuisia ja osaavat puhua myös bununia. Puhujat elävät Taiwanin länsiosissa. Saaroan lähin sukulaiskieli on kanakanabu.


title: Basra

text: Basra (, historiallisesti "Basorah" tai "Bassora") on Irakin kaakkoisosassa, Basran kuvernoraatissa sijaitseva satamakaupunki. Basran piirikunnan väkiluvuksi arvioitiin vuonna 2013 vajaa 1,1 miljoonaa (44 % koko Basran maakunnan 2,403 miljoonasta asukkaasta). Basran kaupunki sijaitsee Eufratin ja Tigrisin yhteisen laskujoen Shatt al-Arabin varrella.


title: Basra

text: Basran kaupunki sijaitsee Etelä-Irakissa noin 50 kilometrin päässä Persianlahden rannikosta. Alue on soista tulvatasankoa, joka on syntynyt Eufrat ja Tigrisjokien tuomasta maaperästä. Tulvien, joenuoman muutosten ja siltin kasautumisen takia Basran varsinainen paikka on muuttunut historian aikana. Nykyinen kaupunki sijaitsee noin 10 kilometriä koilliseen alkuperäisestä paikastaan. Nykyinen kaupunki sijaitsee Shatt al-Arabin nykyisen uoman vieressä "Basrah Bar"-nimellä tunnetulla paikalla, jonne on kasautunut silttiä Shatt al-Arabiin yhdistyvän Karunjoen kautta. Nykyinen Basra on tulos aikanaan kolmen erillisen pienen kaupungin Basran, Al-ʿAshārin ja Al-Maʿqilin sulautumisesta yhteen.


title: Basra

text: Arkeologisten kaivausten perusteella nykyisen Basran alueella on ollut asutusta jo vähintään pronssikaudelta lähtien. Nykyinen Basran kaupunki on kuitenkin perustettu vasta myöhemmin. Arabit saapuivat alueelle 635 ja tuolloin paikalla oli Vahishtabadh Ardasher-niminen persialainen asutuskeskus, jota arabit kutsuivat nimellä "al-Khurayba" eli "pieni raunio". Vuonna 638 yksi profeetta Muhammadin seuraajista Utba ibn Ghazwan perusti paikalle sotilasleirin kalifi Umar ibn al-Khattabin käskystä. Basran kaupunki kasvoi sotilasleirin ympärille. Basra oli varhain sisäisen levottomuuden ja kapinaliikkeen keskus. Basrasta, Kufasta ja Egyptistä peräisin olleet kapinalliset murhasivat kalifi Uthman ibn Affanin ja vuonna 658 Basran ulkopuolella käytiin niin sanottu kamelitaistelu Muhammadin leski Aišan kannattajien ja kalifi Ali ibn Abi Talibin joukkojen välillä. Kapinoita umaijadeja vastaan syttyi myös vuosina 683 ja 701.


title: Basra

text: Ibadilaisuussyntyi basralaisissa madrasoissa vuoden 720 paikkeilla ja levisi sittemmin Pohjois-Afrikkaan. Kaupunki oli myös varhaisten mystikkojen keskus, jotka vaikuttivat suufiolaisuuden syntymiseen. Heitä olivat esimerkiksi Hasan al-Basri (k. 728) ja Rabi’a Basralainen (717–801). Basralaiset oppineet kehittivät arabian kielioppia ja filologiaa. Abul Awad al-Du’alia pidetään usein arabialaisen kieliopin tutkimuksen isänä. Kaupungista tuli myös tärkeä hadžille lähtevien pyhiinvaeltajien lähtöpiste ja nimellä Darb Zubayda tunnetusta pyhiinvaellusreitistä Basrasta Mekkaan tuli yksi kuuluisimmista. 700- ja 800-luvuilla Bagdad kuului maailman suurimpiin kaupunkeihin ja Basra kasvoi sen satamana. Kaupungissa asui arviolta 400 000 asukasta ja sen satamasta kulki kauppareittejä Kiinaan, Itä-Afrikkaan ja nykyisen Venäjän alueelle. Tuhannen ja yhden yön tarinoita pidetään yleisesti basralaisilta merimiehiltä kerättyinä. Basra oli myös orjakaupan keskus ja sen orjien myyntipaikka Suq al-Nakhkhasin tunnettiin laajalti. Mustat orjat (zanj) kapinoivat vuonna 868 polttaen Basran vuonna 871 ennen kapinan kukistumista.


title: Basra

text: Basra ei vahingoittunut juurikaan mongolien valloittaessa aluetta, mutta mongolit tuhosivat Bagdadin ja paikalliset kauppareitit kärsivät Il-kaanien alaisuudessa. Ibn Battutan vieraillessa kaupungissa vuonna 1327 hän mainitsi kaupungin suurmoskeijan tarvitsevan korjauksia ja aikaan kuuluisien kieliopintutkijoiden ja ulaman olevan huonosti koulutettuja. Niin sanottu vanha Basra hylättiin lopulta kokonaan ja kaupunki siirrettiin "uuteen Basraan" koilliseen sen alkuperäisestä sijainnista. Basrtan kauppa elpyi uusien valtakuntien muodostuessa. Osmanien valtakunta valtasi Basran vuonna 1546 ja Aleppon kehitys kaupan keskuksena toi jälleen kysyntää kaupungin satamalle. Sataman kautta tuotiin Intiata esimerkiksi indigoa, tekstiilejä, mausteita ja lääkkeitä. Kaupan myötä kaupunkiin muodostui vähemmistöyhteisöjä, kuten armenialaiset, juutalaiset ja hindukauppiaat ("baniyan"). Sittemmin safavidit uhkasivat osmanien valtaa alueella. Safavifidit hallitsivat Bagdadia vuosina 1624–1638, mutta eivät onnistuneet Basran valtauksessa. Paikalliset kauppiaat joutuivat myös kilpailemaan britti- ja alankomaalaistenkauppiaiden kanssa alueella. Kaupunkia vaivasi kulkutauti vuonna 1773 ja sitä piirittivät persialaiset vuonna 1775. Kaupungin asukasluku tippui noin 40 000:ta ehkä vain noin 4 000:een.


title: Basra

text: Basran satama elpyi 1800-luvun puolella teknologian ja esimerkiksi liikenneverkon kehittymisen myötä. 1840-luvulla satamaan tuli noin 11 000 tonnia tavaraa vuosittain, mutta vuoteen 1890 mennessä määrä oli jo 100 000 tonnia ja vuonna 1913 400 000 tonnia. Tanzimat-uudistukset horjuttivat vanhanaikaista yhteiskuntaa ja uudet poliittiset suuntaukset alkoivat vallata alaa etenkin uuden kaupungin yläluokan keskuudessa. Esimerkiksi Taleb al-Naqibin vuonna 1911 perustama lehti "al-Dustur" alkoi vaatia itsenäisen Irakin perustamista. Britannia julisti sodan Osmanien valtakunnalle ensimmäisen maailmansodan aikana vuonna 1914 ja 23. marraskuuta samana vuonna he valtasivat Basran. Osmanien vastahyökkäys seuraavan vuoden puolella epäonnistui. Sodan jälkeen britit miehittivät Irakia ja paikallisten heimojen kapina vuonna 1920 kukistettiin verisesti. Vuonna 1922 Faisal I:tä tehtiin osittain autonomisen Irakin kuningas. Britit aloittivat useita huomattavia infrastruktuuriprojekteja. Satamaa oli uusittu jo sodan aikana, Bagdadin ja Basran välinen rautatie valmistui vuonna 1919, lentopostiliikenne kaupunkien välillä alkoi vuonna 1927 ja kolmen vuoden kuluessa samalla reitillä oli matkustajaliikennettä.


title: Basra

text: Irakin vuoden 1958 vallankumouksen jälkeen Basrasta tuli merkittävä öljynvientisatama. Kaupungista tehtiin myös Basran maakunnan keskus ja Basran yliopisto avattiin vuonna 1964. Kaupunki kärsi mittavia tuhoja Irakin–Iranin sodan (1980–1988) aikana ja sen siviiliuhrien määrä oli selvästi Irakin muita kaupunkeja suuremmat. Sodan alkaessa Basrassa oli noin 1,5 miljoonaa asukasta ja sen jälkeen vain 900 000. Iran hyökkäsi kaupunkia vastaan viiden divisioonan voimin vuonna 1982, mutta heidät pysäytettiin vain muutaman kilometrin päähän. Myös toinen hyökkäys kohti Basraa vuonna 1984 epäonnistui. Irakilaiset laukaisivat puolestaan kaupungista ohjuksia Iranin öljyterminaaleja vastaan. Kaupunkia pommitettiin jälleen Persianlahden sodan aikana. Monet irakilaiset sotilaat saivat surmansa ilmaiskuissa näiden vetäytyessä Kuwaitista niin sanotun kuoleman moottoritien kautta Basran eteläpuolella. Maaliskuussa 1991 basralaiset liittyivät Zubairista alkaneeseen kapinaan Saddam Husseinia vastaan, mutta kapina kukistettiin verisesti tuhansien paikallisten kadotessa turvallisuusjoukkojen käsissä.


title: Basra

text: Irakin sodan alettua vuonna 2003 Basra oli ensimmäinen koalition joukkojen piirittämä suuri irakilaiskaupunki. Kaupunkia piirittäneen brittisotilaat odottivat paikallisten kukistavan kaupungin puolustajat, mutta kun näin ei tapahtunutkaan brittijoukot valtasivat kaupungin. Irakin sodan jälkeen Basra oli brittijoukkojen valvonnassa. Britit olivat linnoittautuneet entiseen Saddam Husseinin palatsiin Shatt al-Arabin varrella. Joukkoja vastaan tehtiin jatkuvia hyökkäyksiä. Viimeiset brittijoukot vetäytyivät kaupungista 3. syyskuuta 2007, jonka jälkeen joukkoja oli enää Basran kansainvälisellä lentokentällä. Vastuu alueen turvallisuudesta luovutettiin kokonaan Irakille joulukuussa samana vuonna. Vuonna 2008 Irakin turvallisuusjoukot kävivät kiivaita taisteluja Basrassa vaikuttaneiden šiialaisten asejoukkojen, kuten Muqtada al-Sadrin johtaman Jaysh al-Mahdi-järjestön kanssa.


title: Basra

text: Basran piirikunnan väkiluvuksi arvioitiin vuonna 2013 vajaa 1,1 miljoonaa (44 % koko Basran maakunnan 2,403 miljoonasta asukkaasta). Kaupungin asukkaiden valtaosa on šiialaisia arabeja. Kaupungin vähemmistöihin kuuluvat armenialaiset, assyrialaiset, romanit, afroirakilaiset ja mandealaiset.


title: Basra

text: Isisin leviämisen myötä Basran maakuntaan on tullut maan sisäisiä pakolaisia. Vuonna 2015 heitä oli maakunnassa 11 000 ja heistä suurin osa Basran kaupungissa.


title: Piirpauke

text: Piirpauke on vuonna 1974 perustettu suomalainen yhtye, joka yhdistelee musiikissaan kansanmusiikkia, jazzia ja progressiivista rockia. Piirpaukessa on vuosien saatossa soittanut kymmeniä koti- ja ulkomaisia muusikoita, sen ainoa alkuperäisjäsen on jo pitkään ollut yhtyeen johtohahmona tunnettu Sakari Kukko. Piirpauke on julkaissut 19 studioalbumia, viisi konserttitaltiointia sekä kolme kokoelmaa. Suomen lisäksi Piirpauke on varsinkin 1970- ja 1980-luvuilla kiertänyt ahkerasti Pohjoismaissa ja Keski-Euroopassa, jossa yhtye on ollut suosittu erityisesti Saksassa. Kotimaassaan Piirpauke on nähty muun muassa Pori Jazzin, Ruisrockin ja Provinssirockin päälavoilla sekä ulkomailla Roskilden festivaalilla Tanskassa.


title: Piirpauke

text: Yhtyeen tuotanto on aina käsittänyt omien sävellysten lisäksi runsaasti kansansävelmiä eri puolilta maailmaa. Tunnetuin Piirpauken kappale on yhtyeen vuonna 1975 julkaistulta esikoisalbumilta löytyvä "Konevitsan kirkonkellot", joka on alun perin karjalainen kansansävelmä. Muita tunnettuja kappaleita ovat muun muassa "Soi vienosti murheeni soitto", "Swedish Reggae" sekä "Imala Maika". Nimi ”piirpauke” on peräisin Sakari Kukon karjalaiselta isältä ja se tarkoittaa hälinää tai meteliä.


title: Piirpauke

text: Piirpauke sai alkunsa vuonna 1973, kun Sibelius-akatemiassa opiskellut 20-vuotias Sakari Kukko ja basisti Antti Hytti päättivät perustaa yhtyeen, joka ottaisi vaikutteita eri maiden kansanmusiikista. Kukko oli innostunut kansanmusiikista esiintyessään Tapiola Big Bandin kanssa Kööpenhaminassa ja nähtyään siellä esiintyneen romanialaisen kansanmusiikkiyhtyeen. Kukko ja Hytti pyysivät yhtyeeseen mukaan kitaristi Hasse Wallin ja rumpali Jukka Wasaman, jotka he tiesivät musiikillisesti avarakatseisiksi. Yhtye teki ensimmäiset esiintymisensä loppukesällä 1974 nimellä Kukko-Walli -kvartetti. Se soitti muun muassa Helsingissä Vanhalla Ylioppilastalolla ja Ravintola Dipolissa sekä Turun yliopiston osakuntaravintola Osiksessa. Sakari Kukko on alusta lähtien äänittänyt kaikki yhtyeen esiintymiset ja vuoden 1974 konserttimateriaalia julkaistiin jo kolme vuotta myöhemmin omakustannealbumilla "Historia of Piirpauke Vol. 1".


title: Piirpauke

text: Ensimmäinen esiintyminen Piirpauke-nimellä tapahtui keväällä 1975 Tukholmassa pidettyjen Eurovision laulukilpailujen yhteydessä järjestetyillä varjofestivaaleilla. Kesäkuussa Piirpauke esitti Yleisradion Liisankadun studiolla radiolähetyksessä kolme kappaletta, joiden perusteella Helsingin Sanomien kriitikko Julius Heikkilä kehui Piirpauketta Suomen lahjakkaimmaksi jazz-yhtyeeksi. Love Recordsin omistajiin kuuluneen Atte Blomin otettua yhteyttä, Piirpauke meni studioon levyttämään ensimmäistä albumiaan, joka ilmestyi vielä vuoden 1975 lopussa. Debyyttialbumi "Piirpauke" sisältää viisi kappaletta, joista neljä on kansansävelmiä. Vierailevina muusikoina levyllä ovat syntetisaattoria soittava elektronisen musiikin pioneeri Otto Romanowski sekä myöhemmin kapellimestarina tunnetuksi tullut 17-vuotias Esa-Pekka Salonen, joka soittaa käyrätorvea kappaleessa "Konevitsan kirkonkellot". Hasse Walli jätti yhtyeen hetkellisesti ensialbumin jälkeen, ja hänet korvasi Juha Björninen, mutta Walli palasi yhtyeeseen ennen sen toista levyä.


title: Piirpauke

text: Yhtyeen toinen studioalbumi "Piirpauke 2" ilmestyi vuonna 1976. Tämän jälkeen nähtiin ensimmäiset miehistönvaihdokset, kun Antti Hytti siirtyi Edward Vesalan yhtyeeseen ja uudeksi basistiksi liittyi Jukka Wasaman veli Olli-Pekka Wasama. Syksyllä 1977 Piirpauke teki laajan Suomen ja muiden Pohjoismaiden kiertueen, jolta äänitetystä materiaalista julkaistiin vuotta myöhemmin livealbumi "Piirpauke Live". Samana vuonna Sakari Kukko teki musiikin Margareta Vinterhedenin ohjaamaan ruotsalaiseen elokuvaan "Man måste ju leva ...", jossa kuultiin myös kaksi Piirpauken kappaletta. Vuoden 1978 Suomen kiertueella uudeksi kitaristiksi oli liittynyt Juha Björninen, joka tuli sooloprojekteihinsa lähteneen Hasse Wallin tilalle. Yhtye kiersi myös kahden viikon ajan Kuubassa, jossa Piirpauke soitti Punainen Lanka -yhtyeessä vaikuttaneilla Harri Saksalalla ja Antero Jakoilalla vahvistettuna. Kiertue toteutui Suomen ja Kuuban valtioiden välisen kulttuurivaihtosopimuksen nojalla. Uudella kokoonpanolla Piirpauke levytti kolmannen studioalbuminsa "Yö Kyöpelinvuorella", joka ilmestyi 1979. Love Recordsin konkurssin johdosta sen julkaisi Henrik Otto Donnerin perustama uusi levymerkki Ponsi. Tyylillisesti se erosi kahdesta aikaisemmasta albumista, sillä improvisointiin perustuvan free jazzin vaikutteet olivat kokonaan kadonneet. Myös aikaisemmilla levyillä kuullut eksoottiset soittimet puuttuivat. Syyskuussa 1979 yhtyeen kokoonpano muuttui jälleen, vanhasta jäivät jäljelle vain Kukko ja Jukka Wasama. Uusiksi soittajiksi liittyivät basisti Ilkka Hanski, joka aikaisemmin oli soittanut Jukka Tolosen yhtyeessä, sekä eri progeyhtyeissä mukana olleet kitaristit T. T. Oksala ja Pekka Nylund. Samalla yhtyeen sointi muuttui sähköisemmäksi, Hanskin soittaessa kontrabasson lisäksi myös sähköbassoa.


title: Piirpauke

text: Alkuvuodesta 1980 Piirpauke esiintyi Intian Mumbaissa pidetyillä Jazz Yatra -festivaaleilla, jossa matkalta estyneen Ilkka Hanskin korvasi Ilpo Saastamoinen. Samana kesänä yhtye soitti Länsi-Saksassa Balver Höhlen jazzfestivaaleilla sekä legendaarisella Roskilden festivaalilla Tanskassa. Saksalainen JG-Records julkaisi vuotta myöhemmin Balver Höhlen konsertista äänitetyn livealbumin "Live in der Balver Höhle". Levyllä on Piirpauken alkuperäisjäsenistä mukana enää Sakari Kukko, kun rumpaliksi Jukka Wasaman tilalle on tullut Tom Nekljudow. Myös basisti on jälleen vaihtunut ja uutena nimenä yhtyeen riveissä soittaa Jorma Koivulehto. Kokoonpanoa pidetään Piirpauken historiassa kaikkein rockvaikutteisimpana, johtuen muun muassa rumpali Nekljudowin soittotyylistä. Levyn ilmestyessä yhtye oli noussut Länsi-Saksan lisäksi suosituksi Sveitsissä, Benelux-maissa sekä Tanskassa. 1980-luvun alkuvuosina Piirpauke teki myös yhteistyötä turkkilaisen lyömäsoittajan Okay Temizin kanssa, johon he olivat tutustuneet Jazz Yatra -festivaalien yhteydessä. Yhtye kiersi Temizin kanssa sekä Saksassa että Turkissa.


title: Piirpauke

text: Piirpauken seuraavat studioalbumit "Birgi Bühtüi" ja "Kirkastus" ilmestyivät vielä vuoden 1981 aikana. Niistä jälkimmäinen oli alun perin Sakari Kukon Iittalan lasitehtaan 100-vuotisjuhlaksi tekemä tilaustyö, mutta lopulta se päätettiin julkaista myös virallisesti tekijänimellä Sakari Kukko & Piirpauke. Molemmat levyt äänitettiin kokoonpanolla Kukko–Nylund–Saastamoinen–Nekljudow ja lisäksi mukana oli useita vierailevia muusikoita. Piirpauke oli mukana myös 1981 ensi-iltaan tulleessa elokuvassa "Rokki Diggari", mutta elokuvan samannimiseltä soundtrackalbumilta ei yhtyettä löydy. Vuonna 1982 ilmestyi Piirpauken ensimmäinen kokoelma-albumi ja yhtye kiersi jälleen Pohjoismaita sekä Keski-Eurooppaa. Kiertueelta julkaistiin seuraavana vuonna tuplalevy "Live in Europe", jolla soitti sama kokoonpano kuin vuoden 1981 studioalbumeilla. Kokoonpanon hajottua Nylund, Saastamoinen ja Nekljudow jatkoivat nimellä Los Ustads. Vuonna 1984 Nylund ja Saastamoinen perustivat yhdessä Kalle Fältin kanssa kansanmusiikkiyhtye Pohjantahdin.


title: Piirpauke

text: Yhtyeen seuraava studioalbumi "Ilahu illalla" ilmestyi vuonna 1984. Piirpauken musiikkiin oli tullut mukaan afrikkalaisia vaikutteita, joita Sakari Kukko oli saanut muun muassa Senegaliin suuntautuneilta matkoiltaan. Levyllä nähdään täysin uusittu kokoonpano, jossa ei vuosien 1980–1982 miehistöstä ole Kukon lisäksi mukana enää ketään muuta. Piirpauken kokoonpano oli albumilla laajentunut kuusimiehiseksi. Kitaristi Hasse Walli teki paluun yhtyeen riveihin ja toiseksi kitaristiksi oli liittynyt senegalilainen Badu N'djay. Walli oli ollut mukana jo edellisen syksyn Euroopan kiertueella ja hän oli myös Kukon tapaan viettänyt paljon aikaa Länsi-Afrikassa. Vuonna 1986 julkaistiin albumi "Villi Itä − kalevalainen rapsodia", joka oli alun perin tilausteos vuoden 1985 Kajaanin Runoviikolle Kalevalan 150-vuotisjuhlavuoden kunniaksi. Levyn kappaleet pohjautuivat inkeriläisiin ja karjalaisiin kansansävellyksiin. Albumilla oli mukana jälleen uusi ryhmä muusikoita, edellisen levyn soittajista oli Kukon lisäksi mukana vain Badu N'djay. Toisena kitaristina kuultiin muun muassa Wigwamissa soittanutta Pekka Rechardtia. Kalevalaista aihepiiristään huolimatta levy sisältää myös runsaasti afrikkalaisia rytmejä sekä perinteistä jazzia.


title: Piirpauke

text: Sakari Kukko oli vuonna 1983 muuttanut asumaan Espanjan Teneriffalle, jossa hän Piirpauken kiertueiden ja levytyssessioiden välillä soitti paikallisten muusikoiden kanssa. Espanjassa hän tapasi andalusialaisen laulajan Cinta Hermon, josta tuli Piirpauken ensimmäinen virallinen laulaja. Hermo oli mukana jo vuoden 1987 "Algazara"-albumilla, joka sisälsikin paljon espanjalaisia vaikutteita, mutta varsinaisesti hän pääsi ääneen vasta kaksi vuotta myöhemmin ilmestyneellä levyllä "Zerenade". Lisäksi sillä soittaa yhtyeen riveihin lyhyeksi aikaa liittynyt kitaristi Jukka Tolonen. Zerenade on musiikillisesti edeltäjiään raskaampi ja joiltakin kappaleilta löytyy jopa vaikutteita heavy rockista, muun muassa särökitaran muodossa.


title: Piirpauke

text: 1990-luvun alussa Piirpauke alkoi toimimaan triona, jonka muodostivat Kukon lisäksi laulaja Cinta Hermo ja senegalilaislähtöinen lyömäsoittaja Ismaila Sané. Kyseessä oli alun perin Kukon Karavana-niminen sivuprojekti, mutta kun Zerenade-levyllä soittaneet Tauno Railo ja Markku Ounaskari eivät päässeet lyhyellä varoitusajalla eräälle Saksan kiertueelle, muodostui sivuprojektista Piirpauken uusi kokoonpano. Kolmikko teki vuosina 1991–1998 neljä maailmanmusiikkivaikutteista albumia, joista yksi sisälsi pelkästään lapsille tarkoitettua musiikkia. Jokaisella levyllä oli mukana myös useita vierailevia muusikoita, kuten entiset Piirpauken kitaristit Badu N'djay ja T. T. Oksala, laulaja Markku Suominen sekä joikaaja Wimme Saari.


title: Piirpauke

text: Vuonna 1991 julkaistu "Tuku tuku" on Piirpauken albumeista kaikkein afrikkalaisvaikutteisin, levyllä soittaa yhteensä kolme senegalilaista muusikkoa. Sakari Kukko on itse pitänyt albumilla mukana ollutta kokoonpanoa yhtenä uransa mieluisimmista. Vuoden 1993 "Muuttolinnut / Terra Nova" -albumilla inspiraationa on kansanmusiikin lisäksi ollut humpan ja jenkan kaltainen suomalainen tanssimusiikki. Levyllä on myös Mozartin ja Šostakovitšin klassista materiaalia. "Laula sinäkin" on 1998 ilmestynyt lapsille suunnattu albumi. Se sisältää lauluja Sakari Kukon kansakouluaikaisesta laulukirjasta, jotka hän halusi välittää myös tuleville sukupolville.


title: Piirpauke

text: Vuonna 1993 Piirpauke lopetti yhteistyön saksalaisen ohjelmatoimistonsa kanssa, jonka vuoksi katkesi myös 15 vuotta kestänyt Keski-Euroopan kiertueiden perinne. Sen sijaan yhtye vieraili vuosikymmenen alussa muun muassa Yhdysvalloissa, Virossa sekä Turkissa, jossa Piirpauke soitti jälleen Okay Temizin kanssa. Vuonna 1994 yhtye vietti 20-vuotisjuhliaan laajalla Suomen kiertueella, jolla mukana olivat myös alkuperäisjäsenet Hasse Walli ja Antti Hytti. Lisäksi Piirpauke esiintyi Barcelonassa suuressa ulkoilmakonsertissa sekä Midem-musiikkimessuilla Ranskan Cannesissa. Yhtyeen 20-vuotisjuhlien johdosta ilmestyi myös livealbumi "Metamorphosis – Live 1977–1995", jolle oli koottu konserttimateriaalia vuosilta 1977–1995. Syyskuussa 1996 Piirpauken alkuperäiskokoonpano Kukko–Walli–Hytti–Wasama soitti Helsingin Tavastia-klubilla pidetyssä Hasse Wallin elämäkertateoksen julkistamiskonsertissa. Kaksi Tavastialla äänitettyä kappaletta julkaistiin vuonna 2001 Wallin livealbumilla "Todellinen Live" ja ne ovat mukana myös hänen 2012 ilmestyneellä DVD:llään "Live at Tavastia".


title: Piirpauke

text: 2000-luvun alussa Piirpauken jäsenistö uudistui, kun Sakari Kukolle oli kertynyt paljon materiaalia, jota ei voinut esittää 1990-luvun kolmihenkisellä kokoonpanolla. Vuonna 2000 julkaistiin albumi "Kalevala Spirit", joka tehtiin osana kainuulaista Kalevala-projektia. Se sisälsi vuoden 1986 "Villi itä" -levyn materiaalia sekä viisi uutta kappaletta, jotka Sakari Kukko äänitti kajaanilaisten muusikkojen kanssa. Kukko siirtyi myös soolouralle, kun hän teki vuonna 2001 ilmestyneen suomalaisista virsistä koostuneen albumin "Virret". Sen lisäksi Kukko on 2000-luvulla julkaissut kolme muuta sooloalbumia. Piirpauken seuraavat levyt olivat "Sillat" vuonna 2002 ja "Laulu laineilla" 2003. Niistä ensin mainittu oli äänitetty vuosina 1999 ja 2002, vanhimmilla kappaleilla oli mukana muun muassa kitaristilegenda Jukka Tolonen. "Laulu laineilla" puolestaan sisältää instrumentaaliversioita Franz Schubertin säveltämistä liedeistä.


title: Piirpauke

text: Vuonna 2004 ilmestyi Piirpauken 30-vuotisen uran johdosta kokoelma-albumi "Ikiliikkuja – Perpetuum Mobile", jolle on koottu materiaalia yhtyeen kaikilta siihen mennessä julkaisemalta kuudeltatoista studioalbumilta. Joulukuun lopulla 2004 yhtye matkusti konserttimatkalle Intian Chennaihin, vain muutamaa päivää tuhoisan Intian valtameren tsunamin jälkeen. Pianistina toiminut Joonas Ahonen palasi katastrofin johdosta takaisin Suomeen ja hänen tilalleen yhtyeeseen liittyi Intiassa asunut suomalainen pianisti Ilari Kaila, jonka Kukko sattumalta tapasi. Uudeksi jäseneksi tuli myös maassa tuolloin vierailulla ollut basisti Lauri Salokoski. Myöhemmin kotimaassa pianisti Kaila vaihtui Samuli Mikkoseen ja Piirpauken riveihin liittyi myös muita uusia muusikoita. Uudesta kokoonpanosta käytettiin myös nimitystä ”Tsunami-Piirpauke” ja se julkaisi albumin "Kalabalik", joka tuli kauppoihin elokuussa 2006. Osa levyn tuotosta käytettiin Sri Lankan tsunamiuhrien auttamiseen. Helmikuussa 2008 Piirpauke esiintyi alkuperäiskokoonpanossaan Helsingin Tavastia-klubilla Hasse Wallin 60-vuotiskonsertissa ja teki sen innoittamana syksyllä kahdeksan konsertin kiertueen eri puolilla maata.


title: Piirpauke

text: Piirpauken nykyinen kokoonpano muodostettiin vuonna 2009, sen ensiesiintyminen oli syyskuussa Helsingin Savoy-teatterissa järjestetyssä Faces-festivaalin tukikonsertissa. Uudessa kokoonpanossa olivat mukana Sakari Kukon lisäksi Trio Töykeiden kontrabasisti Eerik Siikasaari ja rumpali Rami Eskelinen, muun muassa Sielun Veljissä aikaisemmin soittanut kitaristi Jukka Orma sekä jo 1990-luvulla Piirpaukessa pitkään vaikuttanut lyömäsoittaja Ismaila Sané. Yhtye julkaisi vuonna 2010 albumin "Koli", jolla oli mukana myös trumpetisti Mika Mylläri. Seuraava Piirpauken levy oli 2012 ilmestynyt "Ilo", jolla kitaristiksi vaihtui Nicolas Rehn ja trumpetistiksi Kalevi Louhivuori. Kahdella viimeisimmällä albumillaan yhtye on palannut juurilleen kansanmusiikkivaikutteiseen jazziin Ne ovat saaneet kriitikoilta erittäin myönteisiä arvioita ja molempia pidetty jopa Piirpauken parhaimpiin kuuluvina. "Koli" nousi lokakuussa 2010 World Music Charts Europe -radiosoittolistan kärkeen toisena suomalaislevynä Värttinän "Utu"-albumin jälkeen.Piirpauken albumeilla mukana olleet yhtyeen jäsenet levyjen ilmestymisvuoden mukaan.


title: Piirpauke

text:
Kitara:
Basso ja kontrabasso:


title: Piirpauke

text:
Rummut ja lyömäsoittimet:
Laulu:
Piano:
Jousisoittimet:
Puhaltimet:
Piirpauken albumeilla vierailleita muusikoita.


title: Piirpauke

text:
Syntetisaattori:
Puhaltimet:
Laulu:
Basso ja kontrabasso:


title: Piirpauke

text:
Kitara:
Kantele:
Sitar:


title: Nikeforos II Fokas

text: Nikeforos II Fokas (; noin 912 – 10./11. joulukuuta 969) oli Bysantin keisari vuosina 963–969. Hän oli yksi valtakunnan etevimmistä sotapäälliköistä ennen valtaannousuaan. Vuonna 961 Nikeforoksen johtama armeija valtasi Kreetan takaisin arabeilta, ja seuraavana vuonna hänen joukkonsa ryöstivät Aleppon kaupungin Syyriassa. Kun keisari Romanos II kuoli äkillisesti maaliskuussa 963, Nikeforos julistautui armeijan tuella keisariksi ja kaappasi vallan Konstantinopolissa. Nikeforos meni naimisiin Romanoksen lesken keisarinna Theofanon kanssa ja tunnusti Romanoksen nuorien poikien Basileios II:n ja Konstantinos VIII:n oikeudet kruunuun.


title: Nikeforos II Fokas

text: Nikeforoksen valtakautta leimasivat jatkuvat offensiivit arabeja vastaan, jotka tekivät 800- ja 900-luvuilla toistuvia ryöstöretkiä Itä-Anatoliasta ja Pohjois-Syyriasta Bysantin keisarikunnan hallitsemaan Keski-Anatoliaan. Nikeforoksen vuosittaiset sotaretket onnistuivat kuitenkin työntämään keisarikunnan rajaa itään ja etelään valloittaen Kilikian ja Kyproksen vuonna 965 ja huipentuen Antiokian valtaukseen vuonna 969. Lännessä Nikeforoksen joukot tekivät epäonnistuneen sotaretken Sisiliaan, ja Italian niemimaalla bysanttilaiset taistelivat Saksan keisari Otto I:ä vastaan. Vuonna 966 Nikeforos lopetti verojen maksamisen Bulgarian tsaarille ja kutsui Kiovan Venäjän ruhtinaan Svjatoslavin hyökkäämään Bulgariaan, mikä Nikeforoksen seuraajan keisari Johannes I Tzimiskesin aikana johti sotaan rusien ja bysanttilaisten välille.


title: Nikeforos II Fokas

text: Nikeforoksen säätämät lait suosivat armeijaa ja sotilasaristokratiaa. Armeijaa ja sotaretkiään tukeakseen hän kasvatti sotilaiden omistamien maiden vähimmäiskokoa ja rajoitti talonpoikien oikeuksia. Nikeforos oli myös hyvin uskonnollinen mies, ja hänet tunnettiin askeettisesta elämäntavastaan. Tämän takia hän ei pitänyt kirkon tavasta haalia itselleen maita ja rikkauksia, vaan yritti rajoittaa tätä kieltämällä sekä maiden lahjoittamisen kirkolle että uusien luostareiden perustamisen. Toisaalta hän auttoi ystäväänsä Athanasios Athoslaista perustamaan Suuren Lavran luostarin Athosvuorelle vuonna 963.


title: Nikeforos II Fokas

text: Huolimatta menestyksestään arabeja vastaan Nikeforos ei ollut kovin suosittu pääkaupungissa Konstantinopolissa, osin korkeiden verojensa takia. Salaliitto, johon kuuluivat muun muassa hänen vaimonsa Theofano, sisarenpoikansa Johannes Tzimiskes sekä monia muita, murhasi Nikeforoksen joulukuussa 969, jonka jälkeen Tzimiskes suostutteli patriarkan kruunaamaan itsensä keisariksi.


title: Nikeforos II Fokas

text: Nikeforos Fokas syntyi noin vuonna 912. Hän kuului kappadokialaiseen Fokasten maanomistaja- ja sotilassukuun, josta tuli 900-luvulla monta korkea-arvoista sotilaskomentajaa. Nikeforoksen isoisä Nikeforos Fokas vanhempi (k. noin 900), setä Leo Fokas vanhempi, isä Bardas Fokas (noin 878–968) ja veli Leo Fokas nuorempi (s. noin 915, k. 970 jälkeen) toimivat kaikki valtakunnan johtavimpina sotapäälliköinä. Nikeforos oli Bardaksen vanhin poika, ja hänellä oli ainakin kolme sisarusta: veljet Leo ja Konstantinos (k. noin 954) sekä nimeltä tuntematon sisar, joka oli tulevan keisarin Johannes I Tzimiskesin (hallitsi 969–979) äiti. Nikeforoksen äidin nimeä ei tiedetä, mutta tämä kuului Vähästä-Aasiasta kotoisin olleeseen rikkaaseen Maleinosten sukuun.


title: Nikeforos II Fokas

text: Nikeforoksen varhaisista vaiheista ei tiedetä mitään, mutta luultavasti hän seurasi isänsä ja perheensä perinteitä liittymällä armeijaan jo nuorena ja palvelemalla Bysantin valtakunnan itärajalla arabeja vastaan.


title: Nikeforos II Fokas

text: Noustuaan yksinvaltiaaksi vuonna 945 keisari Konstantinos VII alkoi suosimaan Fokasten sukua. Vähentääkseen edeltäjänsä keisari Romanos I:n tukeman Kourkouasten suvun vaikutusvaltaa Konstantinos nimitti monia Fokasten suvun jäseniä korkeisiin sotilasvirkoihin. Nikeforoksen isä Bardas nimitettiin armeijan ylipäälliköksi ("domestikos ton skholon"), ja Nikeforoksesta itsestä tuli Vähän-Aasian tärkeimmän sotilas- ja siviilihallintoalueen ("thema") Anatolikonin käskynhaltija ja sotilaskomentaja ("strategos"). Nikeforoksen veljet Leo ja Konstantinos saivat puolestaan hallittavakseen Kappadokian ja Seleukeian "themat".


title: Nikeforos II Fokas

text: Vuonna 953 Nikeforoksen isä Bardas haavoittui taistelussa Aleppon arabiemiiri Saif al-Daulaa vastaan, jonka jälkeen keisari Konstantinos VII nimitti Nikeforoksen hänen tilalleen armeijan ylipäälliköksi ("domestikos ton skholon"). Nikeforos sai tehtäväkseen johtaa hyökkäystä arabeja vastaan Pohjois-Syyriassa, ja vuonna 957 Nikeforos valloitti Kilikiassa sijainneen Adatan kaupungin. Kun al-Daula suunnitteli vastahyökkäystä bysanttilaisia vastaan, Nikeforos lahjoi joitakin hänen lähimpiä miehiään kidnappaamaan hänet. Suunnitelma epäonnistui, mutta al-Daula joutui perumaan aikeensa ja palasi takaisin Aleppoon rankaisemaan salaliittolaisia.


title: Nikeforos II Fokas

text: Keisari Konstantinos VII kuoli marraskuussa 959, jonka jälkeen hänen seuraajakseen tuli hänen poikansa Romanos II. Helpottaakseen sotilasoperaatioita kahdella rintamalla Romanos jakoi "domestikos ton skholon" -sotilasarvon itäiseen ja läntiseen osaan. Idän domestikoksesta () tuli valtakunnan itäisten eli Vähän-Aasian joukkojen ylipäällikkö ja lännen domestikoksesta () lännen eli Euroopan vastaava. Tosin idän domestikos oli ilmeisesti lännen virkaveljeään jokseenkin ylemmässä asemassa. Romanos nimitti idän domestikokseksi Nikeforoksen ja lännen domestikokseksi tämän veljen Leo Fokasin.


title: Nikeforos II Fokas

text: Kesällä 960 keisari Romanos lähetti Nikeforoksen valtaamaan Kreetaa, jonka arabit olivat valloittaneet 820-luvulla. Kreetalta operoineet arabimerirosvot olivat siitä lähtien olleet piikkinä Bysantin lihassa ryöstellessään ja hävittäessään valtakunnan rannikkoalueita. Bysanttilaiset olivat yrittäneet saaren takaisinvaltausta vuosina 842/843, 911 ja 949, mutta nämä yritykset olivat epäonnistuneet. Aikaisemmista tappioista viisastuneena Romanos keräsi kaikki saatavilla olevat laivat kuljettamaan tarpeeksi suurta armeijaa saarelle. Nikeforoksen laivastoon kuului satojen pienien alusten lisäksi 307 sotalaivaa eli kaksi kertaa enemmän kuin vuosina 911 ja 949 tehdyillä sotaretkillä. Yhteensä soutajia ja sotilaita kerrotaan olleen 77 000, melkein kaksi kertaa enemmän kuin vuonna 911 ja kolme kertaa enemmän kuin vuonna 949.


title: Nikeforos II Fokas

text: Nikeforoksen joukot nousivat maihin Kreetalla kesäkuussa 960 ja piirittivät heidän vahvasti linnoitetun pääkaupunkinsa Rabd al-handaqin (, nykyinen Heraklion). Piiritys oli bysanttilaisille vaikea, ja se kesti yhdeksän kuukautta, mutta lopulta Nikeforoksen joukot onnistuivat murtautumaan kaupungin muurien läpi. Kaupunki antautui 7. maaliskuuta 961 ja koko saari oli bysanttilaisten hallussa samassa kuussa. Bysanttilaiset vangitsivat Kreetan emiirin ja saivat suuren sotasaaliin. Saaresta muodostettiin sotilas- ja siviilihallintoalue ("thema"), ja lähetyssaarnaajia lähetettiin käännyttämään saaren väestöä kristinuskoon.


title: Nikeforos II Fokas

text: Kreetan takaisinvaltaus toi Nikeforokselle paljon mainetta ja kunniaa. Pääkaupungissa Konstantinopolissa järjestettiin kiitosjumalanpalvelus voiton kunniaksi, ja keisari Romanos toivotti Nikeforoksen tervetulleeksi tämän palattua kaupunkiin vuoden 961 keväällä tai kesällä. Nikeforos vietti voittonsa kunniaksi triumfin, jota erään kuvauksen mukaan inspiroi 500-luvulla eläneen itäroomalaisen historioitsijan Prokopioksen kuvaus sotapäällikkö Belisariuksen triumfista vuonna 534. Triumfikulkue kulki Nikeforoksen kodilta hippodromille, ja siinä esiteltiin vangiksi saatuja arabeja sekä sotasaalista. Kuten Belisarius, Nikeforoksen ei annettu käyttää hevosta tai muutakaan kulkuneuvoa, vaan hänen oli kuljettava jalan triumfikulkueen mukana. Menestyksellä oli kuitenkin myös varjopuolensa, ja monet yläluokan jäsenet, kuten kamariherra ("parakoimomenos") Josef Bringas, tulivat kateellisiksi ja epäluuloisiksi Nikeforosta kohtaan.


title: Nikeforos II Fokas

text: Nikeforos palasi Vähään-Aasiaan jo vuoden 961 lopulla. Aleppon emiiri Saif al-Daula oli vuonna 960 kärsinyt vakavan tappion Nikeforoksen veljeä Leoa vastaan ja menettänyt melkein koko armeijansa taistelussa. Nikeforos toivoi nyt murskaavansa sekä Tarsoksen että Aleppon emiraatit ennen kuin al-Daula ehtisi toipua tappiostaan. Pitkien valmistelujen jälkeen Nikeforos johti armeijansa Kilikiaan vuoden 962 alussa ja onnistui yllättämään arabit, jotka eivät odottaneet hyökkäystä tuona aikana. Nikeforos kukisti Tarsoksen emiirin joukot ja valloitti Anazarboksen kaupungin sekä useita rajalinnakkeita. Tämän jälkeen Nikeforos palasi armeijansa kanssa Kappadokiaan viettämään pääsiäistä.


title: Nikeforos II Fokas

text: Bysanttilaisten lähdettyä al-Daula marssi Kilikiaan ja otti heikentyneen Tarsoksen emiraatin haltuunsa. Hän joutui kuitenkin lähtemään ennen syksyä, kun Nikeforos ja tämän sisarenpoika Anatolikonin strategos Johannes Tzimiskes hyökkäsivät jälleen Kilikiaan. Nikeforoksen joukot ryöstivät Sisiumin, jonka jälkeen he etenivät Syyriaan. Maraş (Germanikeia, nykyinen Kahramanmaraş Turkissa), Dülük (Teloukh) ja Manbij (antiikin Hierapolis) vallattiin. al-Daula lähetti parhaat joukkonsa Aleppon pohjoispuolelle kohtaamaan Nikeforoksen armeijaa ja valmistautui itse puolustamaan kaupunkia nostoväen avulla. Nikeforos kuitenkin vältti heidät, marssi Aleppoon ja löi al-Daulan joukot kaupungin muurien ulkopuolella joulukuussa 962. al-Daula joutui pakenemaan, ja Nikeforos lähetti Johanneksen ajamaan häntä takaa. Aleppolaisten keskinäistä kinastelua ja rappeutuneita muureja hyväksikäyttäen bysanttilaiset murtautuivat kaupunkiin 23. joulukuuta vain kolmen päivän piirityksen jälkeen. Koko kaupunki, sen sitadellia lukuun ottamatta, ryöstettiin ja poltettiin.


title: Nikeforos II Fokas

text: Kerättyään runsaasti ryöstösaalista Nikeforoksen joukot vetäytyivät vuoden 962 lopulla. Sotaretken tarkoituksena ei nähtävästi ollut valloittaa uusia alueita, vaan vain näännyttää ja nöyryyttää arabeja. Arabit kutsuivat Nikeforosta "Saraseenien valkoiseksi kuolemaksi", ja hän sai heidän keskuudessaan niin pelottavan maineen, että arabiarmeijoiden kerrottiin vetäytyneen jo kuullessaan hänen lähestyvän.


title: Nikeforos II Fokas

text: Keisari Romanos II kuoli yllättäen 15. maaliskuuta 963 vain noin 23-vuotiaana, jonka jälkeen keisarikunta syöksyi poliittiseen epävarmuuteen. Romanoksen nuoret pojat Basileios ja Konstantinos oli jo kruunattu keisareiksi, mutta he olivat liian nuoria hallitsemaan (Basileios oli noin 5-vuotias ja Konstantinos vasta 2- tai 3-vuotias). Romanoksen lesken oli tarkoitus toimia sijaishallitsijana pojille, mutta tosiasiassa valtaa piti kamariherra Josef Bringas, jonka välit Theofanoon ja suosittuun sotapäällikköön Nikeforokseen olivat kylmät. Theofano liittoutui pian Nikeforoksen kanssa tajutessaan, että se olisi paras keino turvata poikiensa pääsyn valtaistuimelle. Hän kirjoittikin salaa Nikeforokselle ja kehotti tätä palaamaan Konstantinopoliin viettämään ansaitsemaansa triumfia.


title: Nikeforos II Fokas

text: Nikeforos oli armeijansa luona Tzamandoksessa Kappadokiassa, kun hän kuuli Romanoksen kuolemasta. Hän palasi Konstantinopoliin keväällä 963 ja vietti triumfinsa Bringasin vastalauseista huolimatta. Peläten Nikeforoksen suosion nousevan entisestään Bringas kehitti salaliiton häntä vastaan, mutta Nikeforos onnistui pakenemaan Hagia Sofian kirkkoon, missä hän patriarkka Polyeuktoksen tuella sai vahvistettua itselleen valtakunnan itäisten joukkojen ylipäällikkyyden. Tämän jälkeen hän palasi Kappadokiaan kesäkuussa 963. Bringas yritti juonitella Nikeforoksen viralta panemiseksi ja tarjosi keisarin titteliä lännen domestikos Marinos Argyrokselle. Hän kirjoitti myös Tzimiskesille ja tarjosi tälle idän domestikoksen virkaa, mikäli tämä kääntyisi enoaan vastaan. Tzimiskes meni kuitenkin Bringasilta saamansa kirjeen kanssa Nikeforoksen luo ja kehotti tätä toimimaan. He kutsuivat Vähän-Aasian joukot Kappadokiaan Caesareaan, missä sotilaat huusivat Nikeforoksen keisariksi 2. heinäkuuta 963. Tämän jälkeen Nikeforos lähti armeijansa kanssa kohti Konstantinopolia.


title: Nikeforos II Fokas

text: Lähestyessään Konstantinopolia Nikeforoksen joukkoihin liittyivät hänen veljensä Leo sekä monia korkea-arvoisia upseereita. Bringas organisoi valtakunnan Euroopan puoleiset joukot Nikeforoksen armeijaa vastaan ja yritti estää näitä ylittämästä Bosporinsalmea tuomalla kaikki saatavilla olevat laivat paikalle. Hän otti myös Nikeforoksen ikääntyneen isän Bardaksen panttivangiksi. 9. elokuuta 963 Bringasin vihamies ja entinen kamariherra Basileios Lekapenos organisoi kapinan Bringasta vastaan Konstantinopolissa. Kaupungin väestön ja senaatin tuella hän otti haltuunsa lukuisia satamia ja sotalaivoja, jotka hän lähetti liittymään Nikeforoksen joukkoihin. Hän myös aseisti 3 000 palvelijaansa ja lähetti nämä ryöstelemään Bringasin tukijoiden koteja. Nikeforoksen joukot osoittautuivat liian ylivoimaisiksi Bringasin sotilaille, ja tämä joutui pakenemaan Hagia Sofian kirkkoon. Pian myös Konstantinopolin väestö nousi kapinaan Bringasta vastaan ja kolmen päivän taistelun jälkeen onnistui lyömään Bringasin sotilaat. Nikeforos saapui kaupunkiin 16. elokuuta 963, ja patriarkka kruunasi hänet keisariksi Hagia Sofiassa. Bringas karkotettiin Paflagoniaan ja myöhemmin Asekretiksen luostariin lähelle Nikomedeiaa, jossa hän kuoli vuonna 965.


title: Nikeforos II Fokas

text: Nikeforoksesta oli näin tullut keisari noin 51-vuotiaana. Koska hänellä ei ollut omia lapsia, hän tunnusti nuorten keisarien Basileioksen ja Konstantinoksen oikeudet kruunuun ja toimi heidän holhoojanaan ja vanhempana keisarina. Laillistaakseen asemansa Nikeforos meni Theofanon kanssa naimisiin 20. syyskuuta, noin kuukausi valtaannousunsa jälkeen. Eräässä vaiheessa häävalmistelut ajautuivat vaikeuksiin, kun kävi ilmi, että Nikeforos oli Theofanon yhden tai molempien poikien kummisetä, minkä vuoksi patriarkka Polyeuktos vastusti avioliittoa. Ongelma kuitenkin ratkesi, kun patriarkka hyväksyi Nikeforoksen isän Bardaksen selityksen, jonka mukaan poikien kummisetä olikin Bardas eikä Nikeforos.


title: Nikeforos II Fokas

text: Nikeforos palkitsi monia tukijoitaan nimittämällä heitä tärkeisiin virkoihin. Hän nimitti veljensä Leo Fokasin valtion kuljetusjärjestelmän ("dromos", ks. cursus publicus) johtajaksi ("logothetes tou dromou") ja antoi hänelle korkean "kouropalates"-arvonimen. Johannes Tzimiskesistä tuli valtakunnan itäisten joukkojen komentaja ja Basileios Lekapenos korvasi Bringasin kamariherrana. Nikeforos antoi myös isälleen Bardakselle Kaisar (Caesar)-arvonimen, joka tämän korkean iän takia tuskin vaikuttaisi perimysjärjestykseen.


title: Nikeforos II Fokas

text: Syksyllä 963 arabeja riivasi nälänhätä, ja Aleppon emiiri Saif al-Daula sairastui. Arabit jatkoivat kuitenkin ryöstöretkiä Bysantin alueille ja onnistuivat pääsemään Ikonioniin (nykyinen Konya) asti. Saman vuoden talvella idän joukkojen komentajaksi nimetty Johannes Tzimiskes vastasi arabien ryöstöretkiin hyökkäämällä Kilikiaan. Tzimiskes kukisti arabit lähellä Adanaa ja piiritti Mopsuestian kaupungin. Hän joutui kuitenkin perääntymään vuoden 964 alussa joukkojen alkaessa kärsiä nälkää.


title: Nikeforos II Fokas

text: Nikeforos vietti talven 963-964 Konstantinopolissa, mutta palasi keväällä Caesareaan kokoamaan joukkojaan uuteen hyökkäykseen al-Daulan arabeja vastaan. Hän lähetti myös sukulaisensa Manuel Fokasin johtaman armeijan Sisiliaan auttamaan saaren kristittyjä taistelussa arabeja vastaan. Manuelin joukot kärsivät kuitenkin tappion, ja hän itse sai surmansa. Toinen Nikeforoksen lähettämä armeija onnistui kuitenkin vuonna 965 valtaamaan Kyproksen arabeilta.


title: Nikeforos II Fokas

text: Syksyllä 964 Nikeforos hyökkäsi Kilikiaan suuren armeijan kanssa ja piiritti Mopsuestian, mutta nälänhätä pakotti bysanttilaiset perääntymään 50 päivän piirityksen jälkeen. Arabit yrittivät neuvotella, mutta Nikeforos hylkäsi heidän pyyntönsä ja palasi takaisin Mopsuestiaan kesällä 965. Tällä kertaa kaupunki vallattiin ja Nikeforos siirtyi Tarsokseen, jonka asukkaat antautuivat vastineeksi vapaasta pääsystä arabien hallitsemaan Antiokiaan. Kilikia oli nyt bysanttilaisten hallussa, ja Nikeforos perusti useita uusia "teemoja" suojelemaan vastavallattua aluetta. Nikeforos salli kristittyjen jäädä alueelle ja kannusti myös Syyrian ja Armenian kristittyjä muuttamaan Kilikiaan. Nikeforos palasi syksyllä 965 Konstantinopoliin viettämään triumfia voittojensa kunniaksi.


title: Nikeforos II Fokas

text: Bysantti ja Bulgaria olivat solmineet rauhansopimuksen Bulgarian tsaari Simeonin kuoleman jälkeen vuonna 927. Rauhansopimuksen mukaan Bysantin piti maksaa veroa (tai avustuksia, kuten bysanttilaiset itse sen näkivät) Bulgarialle vastineeksi jatkuvasta rauhasta. Syksyllä 965 tai vuoden 966 alussa Nikeforoksen puheille saapuikin bulgaarien lähettiläitä, jotka olivat tulleet pyytämään maksujen jatkamista. Bysantti oli kuitenkin voimistunut rauhansopimuksen solmimisen jälkeen, ja Nikeforos raivostui lähettiläiden vaatimuksista. Hän lähetti bulgaarit tiehensä ja julisti sodan Bulgarialle. Bysanttilaiset hyökkäsivät ja tuhosivat useita bulgaarien rajalinnakkeita. Nikeforos oli kuitenkin haluton aloittamaan uutta sotaa valtakunnan länsirajalla, joten hän kutsui liittolaisensa Kiovan Venäjän ruhtinaan Svjatoslavin hyökkäämään Bulgariaan.


title: Nikeforos II Fokas

text: Svjatoslavin joukot hyökkäsivät Bulgariaan vuonna 967 tai 968 ja kukistivat helposti bulgaarit. Hän joutui pian palaamaan Kiovaan puolustamaan valtakuntaansa petsenegeiltä, mutta hyökkäsi uudestaan Bulgariaan vuonna 969. Svjatoslav valtasi suuren osan Bulgariasta, mukaan lukien pääkaupunki Preslavin ja vangitsi tsaari Boris II:n. Yhtäkkiä Bysanttia uhkasi heikon Bulgarian sijasta voimakas Kiovan rusien valtakunta. Nikeforos kuitenkin kuoli vuoden 969 lopussa, ja ongelma siirtyi hänen seuraajansa Johannes Tzimiskesin ratkaistavaksi.


title: Nikeforos II Fokas

text: Etelä-Italiassa bysanttilaiset joutuivat vastakkain Saksan keisari Otto I:n kanssa, joka oli saanut hallintaansa Capuan ja Beneventon langobardit. Otto halusi naittaa poikansa bysanttilaiselle prinsessalle, mutta Nikeforoksen lähettiläät torjuivat hänet. Nopeuttaakseen neuvotteluita Otto hyökkäsi bysanttilaisten hallitsemaan Longobardian themaan ja lähetti lähettiläänsä Liutprand Cremonalaisen Konstantinopoliin. Bysanttilaiset kuitenkin kieltäytyivät jälleen Oton vaatimuksista, jolloin tämä hyökkäsi Longobardian ja Calabrian provinsseihin. Nikeforos vastasi nimittämällä Eugeniuksen sotilaskomentajaksi arvonimenään "katepano" () ja antamalla Longobardian ja Calabrian provinssit hänen hallintaansa. Tämän lisäksi Nikeforos lähetti vahvistuksia Etelä-Italiaan. Eugeniuksen joukot kukistivat Oton armeijan ja vangitsivat hänen liittolaisensa Capuan langobardiprinssin.


title: Nikeforos II Fokas

text: Syksyllä 968 Nikeforos hyökkäsi jälleen arabeja vastaan. Hänen armeijansa ryösteli Martyropoliksen aluetta (nykyinen Silvan, Diyarbakirin maakunnassa, Turkissa), jonka jälkeen se marssi Pohjois-Mesopotamiaan ja luultavasti valloitti Edessan kaupungin (nykyinen Şanlıurfa, Turkissa). Nikeforos jatkoi Antiokian ohi eteläisen Syyriaan ja ryösti Haman ja Homsin kaupungit. Bysanttilaiset valloittivat Tripolin pohjoispuolella olevat linnoitukset, jonka jälkeen he palasivat Antiokiaan, joka piiritettiin. Nikeforos palasi nyt takaisin Konstantinopoliin ja jätti piiritysarmeijan komennon sotapäällikkö Mikael Bourtzesille ja nimitti eunukki Petros Fokasin itäisten joukkojen ylipäälliköksi arvonimenään "stratopedarkhes". Johannes Tzimiskes oli vuoteen 965 mennessä erotettu ylipäällikön ("domestikos ton skholon") virasta, mutta koska Petros oli eunukki, tätä ei pystytty nimittämään domestikokseksi. Nikeforos oli vuonna 967 luonut stratopedarkhesin viran Petrosta varten.


title: Nikeforos II Fokas

text: Bysanttilaiset valtasivat Antiokian lähes vuoden piirityksen jälkeen 28. lokakuuta 969. Bourtzes joutui kuitenkin pian epäsuosioon, koska hän oli rikkonut Nikeforoksen käskyjä olla hyökkäämättä kaupunkiin ilman häntä. Nikeforos erotti Bourtzesin virastaan ja nimitti sukulaisensa Eustathios Maleinoksen Antiokian maaherraksi ("douks"). Bourtzes liittyi myöhemmin Nikeforosta vastaan suunnattuun salaliittoon.


title: Nikeforos II Fokas

text: Nikeforos oli sotilaskeisari, ja sotaretket olivat tärkeä osa hänen hallintoaan. Hän suosikin armeijaa ja sotilasaristokratiaa koko valtakautensa ajan. Nikeforoksen edeltäjät olivat suojelleet pieniä maanomistajia suuremmilta ja rikkailta maanomistajilta säätämällä lain, jonka mukaan pienet maanomistajat saattoivat ostaa maansa takaisin halvalla, jos he olivat joutuneet myymään ne esimerkiksi nälänhädän tai talousvaikeuksien aikana. Nikeforos käski kuitenkin kuitenkin kumota tämän lain perustellen päätöstään sillä, että hänen edeltäjänsä olivat suosineet liikaa pieniä maanomistajia ja aiheuttaneet epätasa-arvoa väestön keskuudessa.


title: Nikeforos II Fokas

text: Nikeforos kasvatti myös sotilaiden omistamien maiden vähimmäiskokoa tukeakseen kasvavaa armeijaansa. Sotilaat pystyivät nyt kustantamaan raskaampia varusteita, ja esimerkiksi raskaasti haarniskoidun katafraktiratsuväen ylläpitäminen oli helpompaa. Aiemmin myös talonpojat olivat palvelleet armeijassa, mutta Nikeforoksen aikana sotilaat olivat yhä enemmän sotilasaristokratian jäseniä. Nikeforos ylläpiti hyviä suhteita sotilaisiinsa, mutta häntä syytettiin sotilaiden tekemien rikosten sallimisesta.


title: Nikeforos II Fokas

text: Nikeforos oli hyvin uskonnollinen mies ja suosi munkkeja ja luostarielämää. Hän piti esikuvanaan enoaan munkki Mikael Maleinosta, ja ennen keisariksi tuloaan Nikeforos suunnitteli ryhtyvänsä itsekin munkiksi. Toisaalta Nikeforoksen syvän uskonnollisuuden ja askeettisuuden takia hän joutui usein vastakkain rikkaiden luostareiden kanssa. Nikeforos syytti kirkkoa ja rikkaita luostareita ahneudesta. Keisarina hän kielsi sekä maiden lahjoittamisen luostareille että uusien luostareiden perustamisen. Sen sijaan hän kannusti vanhojen luostareiden ja kirkkojen kunnostamista ja pienten luostareiden perustamista hylätyille alueille. Toisaalta Nikeforos auttoi ystäväänsä Athanasios Athoslaista perustamaan Suuren Lavran luostarin Athosvuorelle vuonna 963. Siitä oli tarkoitus tulla Nikeforoksen hyväksymän luostarielämän malli.


title: Nikeforos II Fokas

text: Nikeforos myös ehdotti Konstantinopolin patriarkalle Polyeuktokselle, että ei-kristittyjä vastaan taistelleita sotilaita tulisi kohdella marttyyreina, mutta patriarkka, joka oli jo aiemmin ollut eri mieltä keisarin kanssa, kieltäytyi jyrkästi ehdotuksesta, jolloin Nikeforoksen oli luovuttava ajatuksesta.


title: Nikeforos II Fokas

text: Çavuşinissa, Turkissa sijaitsee Bysantin aikainen kristitty kirkko, joka on saanut nimen "kyyhkystalo", ja jota kutsutaan myös Nikeforos Fokaksen kirkoksi siellä sijaitsevien keisaria kuvaavien freskojen takia.


title: Nikeforos II Fokas

text: Huolimatta menestyksestään arabeja vastaan Nikeforos oli epäsuosittu monien vaikutusvaltaisten henkilöiden keskuudessa. Antiokian valtaaja Mikael Bourtzes oli joutunut epäsuosioon rikottuaan keisarin käskyjä, ja Nikeforoksen sisarenpoika Johannes Tzimiskes kantoi kaunaa hänelle, koska Nikeforos oli siirtänyt itäisten joukkojen komentajuuden eunukki Petrokselle. Hänen talouspolitiikkansa oli epäsuosittua, ja häntä syytettiin nälänhädästä. Myös Nikeforoksen vaimo Theofano oli kyllästynyt askeettiseen ja täysin erilaiseen mieheensä. Theofano alkoi juonitella Tzimiskesin kanssa keisarin murhaamiseksi. He onnistuivat saamaan puolelleen monia muita tyytymättömiä, kuten sotapäällikkö Bourtzesin ja kamariherra Basileios Lekapenoksen, joka oli myös joutunut epäsuosioon.


title: Nikeforos II Fokas

text: 10. ja 11. joulukuun 969 välisenä iltana Theofano päästi Tzismiskesin ja muut salaliittolaiset keisarilliseen palatsiin. He pelästyivät ensin nähdessään keisarin vuoteen olevan tyhjillään, mutta huomasivat sitten Nikeforoksen nukkuvan lattialla ikoniensa edessä, kuten tällä oli tapana, ja murhasivat hänet siihen paikkaan. Tämän jälkeen patriarkka Polyeuktos kruunasi Tzimiskesin keisariksi. Patriarkan vaatimuksesta Tzimiskesin oli kuitenkin karkotettava Theofano ja teloitettava joitakin salaliittolaisia.


title: Nikeforos II Fokas

text: Nikeforoksen nimiin on laitettu kaksi sodankäyntiä käsittelevää teosta. "De velitatione" (, "Kahakoinnista") käsittelee sissisodankäyntiä, ja sen on kirjoittanut tuntematon kirjoittaja noin vuonna 975. Toisen teoksen "Praecepta militarian" (, "Keisari Nikeforoksen selonteko ja tutkielma sodankäynnistä") on varmasti kirjoittanut Nikeforos itse noin 965. Teos on kirjoitettu oppaaksi valtakunnan itärajalla palveleville sotapäälliköille, ja se käsittelee kuudessa luvussa varusteita, joukkojen sijoittamista ja taktiikoita, joita tulisi käyttää arabeja vastaan. Kaksi ensimmäistä lukua käsittelevät jalkaväen käyttöä taistelussa ja seuraavat kaksi puolestaan katafraktiratsuväkeä. Teoksessa kirjoittaja esittää erilaisia taistelutilanteita pienistä kahakoista suuriin taisteluihin ja suosittelee oikeaoppista vastausta jokaiseen. Hän painottaa myös jatkuvasti tiedustelun, kurin ja varovaisuuden tärkeyttä. Teos päättyy lyhyeen käsittelyyn leirin rakentamisesta, vakoojista ja armeijan uskonnollisista seremonioista.


title: Nikeforos II Fokas

text: Nikeforos eli hyvin askeettisesti ja oli ennen keisariksi tuloaan toivonut ryhtyvänsä munkiksi. 900-luvulla eläneen bysanttilaisen historioitsijan Leon Diakonoksen mukaan Nikeforos pidättäytyi seksuaalisista suhteista ja lihan syönnistä poikansa Bardas Fokasin kuoleman jälkeen (Bardas oli kuollut tapaturmaisesti serkkunsa heittämästä keihäästä ollessaan leikkimässä). Noustessaan keisariksi munkit taivuttelivat Nikeforoksen menemään naimisiin ja syömään taas lihaa, mutta hän ei luopunut askeettisesta elämäntavastaan. Nikeforos käytti keisarillisten vaatteidensa alla jouhipaitaa, osallistui pitkiin hartauksiin ja nukkui mieluummin lattialla. Hän kunnioitti myös suuresti enoaan munkki Mikael Maleinosta. Saksan keisari Otto I:n lähettiläs Liutprand Cremonalainen, joka oli tosin vihamielinen Nikeforokselle, kuvaili häntä rumaksi mieheksi, jolla oli lihava pää ja pienet silmät kuin myyrällä.


title: Nikeforos II Fokas

text: Nikeforoksella oli ensimmäisestä avioliitostaan nimeltä tuntemattoman naisen kanssa poika Bardas Fokas, mutta he molemmat kuolivat ennen Nikeforoksen valtaannousua. Keisarinna Theofanon kanssa Nikeforos ei saanut lapsia.


title: Nikeforos II Fokas

text: Huolimatta Nikeforoksen voitoista taistelukentillä, monet bysanttilaiset kronikoitsijat pitivät häntä tyrannina kirkollis- ja talouspolitiikkansa takia. Myös hänen vanhan toverinsa Tzimiskesin tekemää murhaa on yritetty oikeuttaa. Nikeforoksen menestys sodissa ja hänen murhansa teki kuitenkin hänestä marttyyrin ja sankarin myöhemmällä ajalla, ja joissakin paikoissa kuten Athosvuorella häntä kunnioitettiin pyhimyksenä.


title: Nikeforos II Fokas

text: Nikeforoksen kuoleman jälkeen Fokasten suku menetti vaikutusvaltaansa, mutta yritti useaan otteeseen nousta takaisin valtaan. Nikeforoksen veli Leo juonitteli Tzimiskesiä vastaan vuonna 970 yhdessä kahden poikansa Nikeforoksen ja Bardas Fokas nuoremman kanssa, mutta epäonnistui ja heidät karkotettiin. Samana vuonna Bardas onnistui pakenemaan arestistaan ja nousi kapinaan Tzimiskesiä vastaan. Hän onnistui saamaan puolelleen monia Fokasten suvun jäseniä ja ystäviä ja julistautui keisariksi. Tzimiskesin kenraali Bardas Skleros kuitenkin kukisti kapinan. Leo ja tämän poika Nikeforos karkotettiin ja osittain sokaistiin. Bardas säästettiin, mutta hänet karkotettiin Khiokselle. Keisari Basileios II kutsui Bardaksen takaisin vuonna 978 kukistamaan kapinaan noussutta Sklerosta. Bardas onnistui työssään ja hänet nimitettiin idän joukkojen ylipäälliköksi. Hän kuitenkin kapinoi jälleen vuonna 987, mutta epäonnistui ja sai surmansa kaksi vuotta myöhemmin. Bardaksen poika Nikeforos kuoli myös kapinoidessaan Basileiosta vastaan vuonna 1022. Fokasten suku toipui vasta 1200-luvulla, kun se nousi Laskaristen hallitsijasuvun suosioon.


title: Nikeforos II Fokas

text: Keisari Nikeforoksen mukaan on nimetty Kreikan laivaston fregatti "HS Nikiforos Fokas" (F 466). Myös Kreetalla sijainneen entisen Rethymnonin prefektuurin kunta Nikifóros Fokás sai nimensä keisarilta.


title: Rukai

text: Rukai on Taiwanilla puhuttava austronesialainen kieli. Kieli jakautuu kuuteen tärkeimpään murteeseen. Kieltä kirjoitetaan latinalaisilla aakkosilla. Rukailla on noin 10 500 äidinkielistä puhujaa (2002).


title: Johannes I Tzimiskes

text: Johannes I Tzimiskes (; noin 925 – 10. tammikuuta 976) oli Bysantin keisari vuosina 969 – 976. Hän oli keisari Nikeforos II Fokasin sisarenpoika. Tzimiskes oli yksi Nikeforoksen uskollisimmista kannattajista ennen kuin joutui epäsuosioon. Tzimiskes johti yhdessä Nikeforoksen vaimon kanssa salaliittoa, joka murhasi Nikeforoksen joulukuussa 969, jonka jälkeen hänet kruunattiin keisariksi. Konstantinopolin patriarkan Polyeuktoksen vaatimuksesta Tzismiskesin oli kuitenkin karkotettava Theofano ja rangaistava muita salaliittolaisia. Tzimiskes antoi myös kumota Nikeforoksen säätämiä lakeja, jotka rajoittivat kirkon maiden kasvua.